‘UMNO sedang cuba bersihkan imej DAP pada mata bangsa Melayu’

Walau bagaimana pemimpin politik Melayu cuba untuk membersihkan imej DAP – sebuah parti yang bimbang Islam mentadbir Malaysia – bangsa Melayu tetap menolak parti itu.

Keadaan itu pernah dicuba oleh beberapa parti Melayu, termasuk pemimpin PAS, Bersatu, seperti bekas Perdana Menteri kerajaan Pakatan Harapan (PH) Tun Dr Mahathir Mohamad, tetapi semuanya gagal.

Bekas Ketua Setiausaha Sulit Kanan Perdana Menteri Kelapan, Datuk Dr Marzuki Mohamad berkata perkara itu juga pernah berlaku ketika PAS bersama DAP dalam Pakatan Rakyat (PR), dan Bersatu dalam PH selepas Pilihan Raya Umum Ke-14 (PRU-14) lalu.

Dan, sekarang ini giliran UMNO pula yang menjalin kerjasama dengan DAP dalam PH, dan pastinya perlu membersihkan imej parti itu dalam kalangan orang Melayu.

“Saya faham dilema Datuk Seri Ahmad Zahid Hamidi (Presiden UMNO). Setiap pemimpin Melayu yang bekerjasama dengan DAP mesti “membersihkan” imej DAP dalam kalangan orang Melayu.

“Ini kerana penolakan orang Melayu terhadap DAP amat tinggi. Mana-mana parti Melayu yang bekerjasama dengan DAP akan terpalit.

“Inilah yang pernah dilalui oleh PAS ketika berada bersama DAP dalam PR. Begitu juga dengan Bersatu ketika berada bersama DAP dalam PH. Sehingga akhirnya PAS terpaksa keluar PR dan Bersatu keluar PH,” katanya dalam satu kenyataan.

Sehubungan itu, Dr Marzuki membangkitkan persoalan adakah penolakan orang Melayu terhadap DAP disebabkan oleh indoktrinasi Dr Mahathir ketika beliau dalam UMNO?

“Mungkin ya. Tetapi Dr Mahathir tidak lagi menjadi Presiden UMNO ketika orang Melayu menolak DAP dalam PR dan PH.

“Malah, Tun M sendiri adalah bekas Pengerusi PH. Pelbagai cara dibuat oleh beliau untuk melunakkan sikap orang Melayu terhadap DAP, tetapi orang Melayu tetap tak terima DAP. Inilah realiti politik kaum di Malaysia,” katanya lagi.

Menurut Dr Marzuki purata nasional sokongan Melayu kepada Bersatu dalam PRU-14 adalah sekitar 20 peratus, tetapi sokongan itu mula menjunam kepada kurang 10 peratus setelah PH menjadi kerajaan.

Calon Bersatu katanya kalah di peti-peti undi majoriti Melayu dalam pilihan raya kecil (PRK) Semenyih dan PRK Tanjung Piai, manakala DAP juga kalah dalam PRK Cameron Highlands, sementara PKR pula kalah dalam PRK Rantau.

Bagaimanapun, Dr Marzuki berkata sokongan orang Melayu kepada Bersatu meningkat semula selepas keluar PH, dengan jumlah kerusi yang dimenangi bertambah daripada 13 dalam PRU-14 kepada 31 kerusi dalam PRU-15.

“Kalaulah Bersatu Sabah tidak buat hal, mungkin 10 kerusi lagi disumbangkan oleh Bersatu Sabah. UMNO cuma menang 20 kerusi di Semenanjung dan 6 kerusi di Sabah.

“Kini giliran UMNO pula untuk merasa kerjasama dengan DAP. Benarlah Allah itu Maha Adil. Bagi semua parti Melayu merasa kerjasama dengan DAP.

“Tak tahulah saya, orang kata UMNO itu parti keramat. Mungkin dengan keramatnya itu, sokongan orang Melayu kepada UMNO semakin meningkat setelah bekerjasama dengan DAP dalam kerajaan pimpinan PH,” katanya.

Beliau berkata demikian ketika mengulas kenyataan Zahid yang menyalahkan Dr Mahathir atas kebencian UMNO dan ahlinya terhadap DAP.

Zahid mendakwa Dr Mahathir ketika zaman mentadbir UMNO sebelum ini telah memberi gambaran palsu berhubung DAP.

“Tetapi akhirnya, dia yang menerima mereka dan melibatkan mereka dalam kerajaan. Malah PAS dan Bersatu juga pernah menerima mereka dahulu.

“Hanya kami, UMNO dan BN sahaja yang belum,” katanya dalam wawancara yang disiarkan secara langsung di saluran Youtube NRChannel TV 27 Disember lalu.

Namun, kini selepas PRU-15 UMNO dibawa bekerjasama dengan DAP dan perlu membersihkan imej parti berkenaan dalam kalangan orang Melayu.

Zahid bagaimanapun, mengakui kerjasama politik mereka telah menimbulkan kemarahan dan mendapat tentangan daripada beberapa individu dalam parti.


Boleh rentas negeri tak bermakna sudah menang: Noor Hisham

Orang ramai dinasihatkan terlalu leka dengan menganggap perang melawan Covid-19 sudah menang selepas kebenaran rentas negeri diberikan, kata Tan Sri Dr Noor Hisham Abdullah.

Ketua Pengarah Kesihatan itu berkata orang ramai perlu memainkan peranan masing-masing untuk sentiasa mematuhi peraturan dan mengambil langkah menjaga keselamatan diri serta keluarga demi memastikan penularan virus membunuh itu kembali merebak dalam masyarakat semula.

“Kita sudah berjaya sejauh ini bagi mengelakkan bencana nasional seperti yang berlaku di kebanyakan negara lain.

“Ucapan terima kasih yang tidak terhingga kepada semua warga kerja di KKM serta mereka di belakang tabir yang bekerja sebagai satu pasukan untuk mengawal penularan Covid-19 di negara kita.

“Namun, ia tidak bermakna kita sudah keluar daripada bencana ini. Kemenangan hanya akan menjadi milik semua jika rakyat Malaysia bersatu-padu mematuhi prosedur operasi standard (SOP) dan garis panduan kesihatan awam sepanjang diberi ‘kebebasan’ merentas negeri,” katanya dalam hantaran di Facebook.

Beliau berkata, Kementerian Kesihatan (KKM) sudah mempunyai prinsip panduan yang jelas dalam menghadapi wabak itu dan kini tanggungjawab terletak pada bahu individu untuk melaksanakannya.

“Kita mesti menyesuaikan diri dengan norma baharu ini kerana dunia tidak akan sama lagi.

“Kita semua mesti mengetahui bahawa tindakan setiap individu mempunyai kesan terhadap bagaimana kita menguruskan Covid-19 dalam komuniti kita,” katanya lagi.

Sebelum ini, Perdana Menteri, Datuk Seri Ismail Sabri Yaakob dalam pengumuman khasnya menguatkuasakan kebenaran merentas negeri kepada rakyat Malaysia yang lengkap divaksin bermula Isnin lalu selepas negara mencapai 90 peratus kadar vaksinasi.

Dr Noor Hisham berkata, dalam pada rakyat Malaysia merancang pulang ke kampung hujung minggu ini, perkara penting perlu dilakukan adalah merancang bagi pematuhan SOP dan amalan norma baharu.

“Kita mesti mempunyai disiplin dan patuh terhadap SOP dengan menerapkan jarak sosial, mengambil semua langkah berjaga-jaga dan menjaga kebersihan diri.

“Kita mesti memastikan semua orang mematuhi jarak yang selamat, terutama di tempat yang sesak dan terkurung, termasuk aspek ruang pengudaraan bagi menjadikannya lebih selamat.

“Ia termasuklah pembersihan kawasan seperti pantri atau ruang solat dan hanya membenarkan sebilangan kecil orang untuk berkumpul pada satu-satu masa untuk memastikan keselamatan penjarakan sosial,” katanya.


Main semula video lama, calon Lunas minta peguam saman media dan individu

Tindakan undang-undang akan diambil terhadap sebuah media dan seorang individu kerana menularkan kembali video lama melibatkan calon Dewan Undangan Negeri (DUN) Lunas, Khairul Anuar Ramli.

Khairul Anuar sudah meminta peguamnya untuk memulakan prosiding undang-undang terhadap pihak terlibat yang memainkan video tiga tahun lepas dan akan menuntut RM10 juta dalam tuntutan saman yang akan dikemukakan nanti.

Tegas Khairul Anuar, dia tidak akan berkompromi dalam perkara itu dan tidak akan memberi ruang kepada mana-mana pihak untuk meminta maaf.

“Saya juga geli hati dengan tajuk yang dinyatakan iaitu ‘calon PN DUN Lunas telah bertindak menolak warga emas’.

“(Ini) juga cubaan merosakkan reputasi saya, sedangkan individu yang ditolak itu hanya empat tahun lebih tua daripada saya.

“Saya akan mendakwa beberapa media yang melaporkan bahawa kejadian itu berlaku semasa kempen PRU ke-15.

“Ia mengelirukan masyarakat dan orang awam. Kejadian itu berlaku tiga tahun lalu.

“Saya akan teruskan dengan dakwaan itu. Amat keterlaluan, mereka menyerang peribadi saya, jatuh maruah keluarga saya, Bersatu dan juga maruah penyokong PN,” katanya dipetik laporan berita.

Khairul Anuar ditemui wartawan di pusat daerah mengundi Padang Serai malam tadi.

Kenyataan itu dibuat selepas klip berdurasi 19 saat memaparkan Khairul Anuar menolak seorang lelaki tersebar pada hari Selasa dan menjadi tular di media sosial.

Khairul yang juga Ketua Penerangan Perikatan Nasional (PN) Kedah menjelaskan klip tular itu disunting daripada video sebenar yang berdurasi 8 minit.

“Ini bukan video baru, ini dah tiga tahun lepas, diviralkan di media sosial dan ada yang mendapat tontonan sehingga empat juta.

“Video yang dirakam itu berdurasi lapan minit, tapi yang diviralkan hanya 19 saat dan tidak memaparkan keseluruhan apa yang berlaku.

“Kalau nak viral boleh tetapi siarkan sepenuhnya supaya rakyat dapat nilai.

“Dia datang minta bantuan, tapi dia mengeluarkan kata-kata kesat kepada isteri saya, isteri saya dimaki hamun sejak awal lagi.

“Selain itu, dia bertindak masuk pejabat saya di Lunas untuk merampas barang bantaun yang ada. Cara dia maşuk juga, dengan memakai kasut,” jelasnya lagi.

Menjelaskan perkara itu, Khairul berkata lelaki dalam klip video tersebut telah membuat laporan polis.

Jelas Khairul Anuar, susulan itu dia kemudian didakwa di mahkamah mengikut Seksyen 334 Kanun Keseksaan kerana dengan sengaja menyebabkan kecederaan.


Bekas calon BN berdepan 77 pertuduhan perdaya mangsa jual beli tanah, rumah

Bekas calon Barisan Nasional (BN) kerusi Dewan Undangan Negeri (DUN) Jelapang didakwa di Mahkamah Majistret Taiping hari ini atas 77 pertuduhan memperdaya mangsa berhubung jual beli tanah dan rumah yang tidak wujud, lapor Sinar Harian.

Bagaimanapun Hamidah Muhamad, 47 yang mewakili parti Makkal Sakti pada Pilihan Raya Umum ke-15 (PRU-15) lalu mengaku tidak bersalah sebaik semua pertuduhan membabitkan kerugian lebih RM350,000 itu dibacakan di kamar berasingan.

Bagi 38 pertuduhan pertama, bekas ketua Wanita Makkal Sakti Bahagian Taiping itu didakwa menipu dua pengetua dan dua guru dengan memperdaya mereka membeli sebuah rumah dan sebidang tanah di Mukim Assam Kumbang, Taiping hingga mendorong mereka memasukkan sejumlah wang ke dalam akaun.

Kesalahan itu didakwa dilakukan terhadap Faridah Salleh bersama dua beradik perempuan, Razhiyah Salleh dan Robiah Salleh serta seorang lagi Efendi Zainuddin antara tahun 2021 hingga 2022 melibatkan kerugian lebih RM200,000.

Pertuduhan dibacakan di hadapan Majistret R Prabakaran dan kes dikendalikan Pegawai Pendakwa, Inspektor Khoo Thean Heng.

Mahkamah kemudiannya membenarkan tertuduh diikat jamin RM12,000 dengan dua penjamin dan mengenakan syarat tambahan iaitu menyerahkan pasport kepada mahkamah sehingga kes selesai dibicarakan.

Sementara itu di kamar berasingan, ibu kepada empat anak itu didakwa atas 39 pertuduhan memperdaya Faridah Salleh bersama dua beradik perempuan, Razhiyah Salleh dan Robiah Salleh menggunakan modus operandi sama dengan nilai kerugian keseluruhan dialami mangsa lebih RM150,000.

Pertuduhan dibacakan di hadapan Majistret Nur Atiqah Sapari dan kes dikendalikan Timbalan Pendakwa Raya, Siti Nur Amalina Harun.

Nur Atiqah turut menetapkan wang jaminan RM12,000 dengan dua penjamin selain tertuduh perlu menyerahkan pasport kepada mahkamah sehingga kes selesai dibicarakan.

Semua pertuduhan dibuat mengikut Seksyen 420 Kanun Keseksaan yang memperuntukkan hukuman penjara sehingga 10 tahun, sebatan dan denda.

Peguam S Singaradivel dalam rayuannya memberitahu mahkamah bahawa tertuduh mengalami pelbagai masalah kesihatan dan perlu mengambil 32 pil ubat dalam sehari.

“OKT (orang kena tuduh) merupakan suri rumah dan ketika ini ada menjalani rawatan di Institut Jantung Negara (IJN) selain mempunyai kanser di kepala dan tulang belakang,” katanya.

Mahkamah menetapkan pengurusan kes pada 31 Julai depan.

Pada PRU15 lalu, Hamidah yang pertama kali bertanding tewas kepada calon DAP, Cheah Pou Hian dalam pertandingan tiga penjuru dengan majoriti 21,111 undi.


1MDB sukar proses audit kerana polis rampas dokumen

Mahkamah Tinggi Kuala Lumpur 1Malaysia Development Berhad (1MDB) berhadapan dengan beberapa kesukaran ketika proses audit pada tahun 2015 selepas Polis Diraja Malaysia (PDRM) menyerbu pejabatnya dan merampas beberapa dokumen sehari sebelum laporan interim penemuan awal syarikat dana kekayaan berdaulat milik negara itu dikemukakan kepada Jawatankuasa Kira-kira Wang Negara (PAC).

Perkara itu dicadangkan oleh peguam Datuk N Sivananthan kepada bekas pengarah audit Jabatan Audit Negara Saadatul Nafisah Bashir Ahmad, 66, ketika pemeriksaan balas dalam perbicaraan berhubung kes meminda laporan akhir audit 1MDB melibatkan bekas Perdana Menteri Datuk Seri Najib Razak dan bekas Ketua Pegawai Eksekutif 1MDB Arul Kanda Kandasamy.

Saksi ketujuh pendakwaan itu bersetuju dengan Sivananthan yang mewakili Arul Kanda bahawa polis turut merampas beberapa dokumen ketika serbuan pada 8 Julai 2015 itu.

PAC telah menerima laporan interim 1MDB daripada Ketua Audit Negara ketika itu Tan Sri Ambrin Buang pada 9 Julai 2015.

Sivananthan: Adakah anda sedar bahawa PDRM telah merampas beberapa dokumen daripada 1MDB pada 8 Julai 2015?

Saadatul Nafisah: Saya ada dengar berita, tapi saya tidak ingat tarikh sebenar dan dokumen apa yang dirampas.

Sivananthan: Adakah anda sedar bahawa laporan interim kepada PAC telah dibentangkan pada 9 Julai 2015?

Saadatul Nafisah: Ya, kami bentangkan. Saya tidak ingat tarikh sebenar, tapi tiga atau empat bulan selepas audit kami.

Sivananthan: Dalam keadaan itu, anda bersetuju dengan saya sekiranya saya katakan bahawa (serbuan dan rampasan) meletakkan 1MDB dalam kedudukan yang agak sukar, barang diingat PDRM telah merampas dokumen, dan oleh yang demikian mereka perlu meminta dokumen-dokumen itu balik dari pihak berkuasa bagi proses audit?

Saadatul Nafisah: Ya.

Selain itu, Sivananthan juga mencadangkan kepada saksi bahawa 57 bidang laporan audit 1MDB telah dipinda setelah Arul Kanda memberikan maklumat tambahan kepada Jabatan Audit Negara, dan Saadatul Nafisah menjawab: “Saya tidak pasti, tetapi ada perkataan-perkataan telah dipinda”.

Bernama melaporkan Sivananthan kemudian meminta saksi untuk merujuk ke eksibit dokumen intensif untuk mengesahkan bahagian yang dipinda dalam laporan audit.

Pad ketika itu hakim Mohamed Zaini Mazlan mengarahkan Sivananthan untuk memberikan lebih banyak masa kepada saksi bagi menjawab soalan kerana dia perlu membaca eksibit dokument intensif berkenaan sebelum dapat memberikan jawapan yang tepat.

Najib, 68, didakwa menggunakan kedudukannya untuk mengarahkan pindaan ke atas laporan audit akhir 1MDB sebelum dibentangkan kepada PAC bagi mengelak sebarang tindakan diambil terhadap beliau manakala Arul Kanda, 46, didakwa bersubahat dengan Najib dalam membuat pindaan bagi mengelak Ahli Parlimen Pekan itu dikenakan tindakan jenayah berhubung skandal 1MDB.

Mereka didakwa di bawah Sekayen 23 (1) Akta Suruhanjaya Pencegahan Rasuah Malaysia 2009 yang membawa hukuman maksimum penjara 20 tahun atau denda tidak kurang daripada lima kali ganda nilai suapan atau RM10,000 mengikut mana lebih tinggi, jika sabit kesalahan.

Perbicaraan bersambung pada 27 September.


3 maut sebelum sempat rai hari jadi

Tiga sahabat maut, manakala dua yang lain parah selepas kereta dinaiki mereka terbabit dalam kemalangan dengan sebuah lori tangki ketika dalam perjalanan untuk menyambut hari jadi, malam tadi.

Kejadian berlaku kira-kira jam 9.40 malam di Kilometer 7 Jalan Maharajalela–Teluk Intan.

Rakan mereka yang bakal diraikan sempena hari jadinya semalam iaitu K C Thinakaran, 19, antara disahkan maut.

Thinakaran bersama seorang lagi penumpang, M Phooveandra, 26, meninggal dunia ketika dirawat di Hospital Teluk Intan (HTI), manakala rakan mereka S Srinivasa Rao, 19, maut di tempat kejadian.

Ketua Polis Daerah Hilir Perak Asisten Komisioner Ahmad Adnan Basri berkata kejadian itu berlaku ketika kereta dinaiki lima sahabat itu dalam perjalanan dari arah Hutan Melintang menuju Teluk Intan.

Siasatan awal mendapati kereta dinaiki lima lelaki berkenaan terbabas dan masuk ke laluan bertentangan sebelum bertembung dengan lori tangki dipandu lelaki berusia 48 tahun.

“Selain tiga maut, dua lagi mangsa iaitu pemandu kereta berusia 26 tahun yang juga saudara kepada Thinakaran dan penumpang berusia 19 tahun dilaporkan parah.

“Mayat ketiga-tiga mangsa dihantar ke Unit Forensik HTI untuk bedah siasat selepas mendapat keputusan ujian saringan Covid-19.

“Pemandu lori tangki pula tidak mengalami kecederaan dan kes akan disiasat mengikut Seksyen 41(1) Akta Pengangkutan Jalan 1987,” katanya ketika dihubungi.

Sementara itu, Ahmad Adnan berkata semua mangsa beralamat di Hutan Melintang serta Teluk Intan dan hasil siasatan mendapati ketika kejadian mereka dalam perjalanan untuk menyambut hari lahir Thinakaran.

“Pemandu yang juga pemilik kereta balik bercuti ke kampungnya di Teluk Intan. Ketika kejadian, dia keluar bersama adik saudaranya serta rakan mereka hendak menyambut hari lahir Thinakaran di pekan Teluk Intan,” katanya.


Sampai bila UMNO hanya mahu jadi penumpang kuasa: Tajuddin

Datuk Seri Tajuddin Abdul Rahman kecewa meliht keadaan UMNO sekarang yang terpaksa menumpang dengan parti lain hanya semata-mata mahu berkuasa dan semakin hilang pengaruh di kalangan orang Melayu.

Bekas Ahli Parlimen Pasir Salak itu berkata orang Melayu khususnya pasti kecewa melihat keadaan yang sedang dihadapi UMNO sekarang ini apabila sekadar menjadi penumpang dan kuasa tidak berada ditangan parti itu lagi.

“Kita kembali kepada keadaan seperti 2018 (kejatuhan UMNO pada PRU-14). Ramai orang kita (Melayu) tak kira UMNO atau PAS tak sedih. Ini bukan soal politik sahaja, ini soal perjuangan untuk bangsa.

“UMNO cuma tumpang kuasa (dalam kerajaan campuran), saya bimbanglah apa yang kita boleh buat dengan menumpang. Kuasa tidak di tangan kita sebaliknya di tangan orang,” katanya dipetik laporan Utusan Malaysia.

Tajuddin berkata demikian semasa mengadakan sidang akhbar di kediamannya hari ini.

Tegasnya, PAS dan UMNO perlu mencari jalan ‘menang-menang’ untuk kembali bermuafakat seperti yang pernah diwujudkan dalam Muafakat Nasional (MN) sebelum ini yang pada akhirnya terkubur disebabkan pimpinan masing-masing membawa haluan berbeza.

“Saya nak minta sebelum pilihan raya (PRU-16) UMNO bangkit semula, Melayu bangkit semula dan berdiri di atas kaki sendiri. Bekerjasama dengan PAS seperti dulu.

“Orang PAS pun jangan berlagak sangat, menang banyak kerusi bukan main gah lagi. Orang UMNO, Pas jangan berlagak sesama sendiri, kalau mahu tunjuk hebat, tunjuk pada orang lain,” katanya.

Pada masa sama beliau berkata, UMNO tidak boleh menumpang kuasa dengan gabungan lain selamanya sebaliknya perlu mengumpulkan kekuatan dan kembali menjadi dominan dalam kerajaan.

“Takkan kita hendak begini selamanya, UMNO jadi parti kecil dalam komponen Kerajaan Perpaduan. Kita mahu UMNO kembali gagah. Harapannya satu hari nanti ia akan kembali dominan dalam kerajaan,” katanya lagi.

Pada PRU-15, UMNO yang bertanding atas tiket Barisan Nasional (BN) menang 26 kerusi, manakala empat kerusi lagi dimenangi wakil MCA dan MIC.

Perikatan Nasional (PN) berjaya memenangi 79 kerusi Parlimen pada PRU-15, daripada jumlah itu, PAS memenangi kerusi paling banyak iaitu, 49 kerusi manakala 30 lagi adalah milik Bersatu.


0.71 peratus daripada 32,467 kes semalam kategori 3, 4 dan 5

Sebanyak 231 kes atau 0.71 peratus daripada 32,467 kes baharu Covid-19 yang dicatatkan semalam terdiri daripada kategori tiga, empat dan lima.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini memaklumkan baki 32,236 kes atau 99.29 peratus terdiri daripada kategori satu dan dua, sekali gus menjadikan jumlah kumulatif kes Covid-19 di negara ini kini meningkat kepada 3,528,557 kes.

“Daripada 231 kes kategori tiga, empat dan lima yang dilaporkan semalam, 60 kes tidak divaksinasi atau belum lengkap divaksinasi manakala 115 kes telah menerima dua dos vaksin.

“Selain itu, 56 kes kategori tiga hingga lima telah menerima dos penggalak, 127 kes membabitkan individu berumur 60 tahun dan ke atas, 74 kes mempunyai komorbid serta satu kes adalah ibu mengandung,” katanya memetik laporan Bernama.

Beliau berkata 2,048 kes Covid-19 dimasukkan ke hospital semalam, terdiri daripada 745 kes kategori tiga hingga lima manakala 1,303 kes adalah kategori satu dan dua.

Mengenai jumlah kes sembuh, Dr Noor Hisham berkata sebanyak 27,629 kes dilaporkan menjadikan kumulatif kes sembuh 3,197,298.

Sementara itu beliau berkata 355 kes memerlukan rawatan di Unit Rawatan Rapi (ICU) dengan 208 daripadanya memerlukan bantuan pernafasan.

Mengenai penggunaan katil kes kritikal atau ICU Covid-19 di hospital, Dr Noor Hisham memaklumkan enam negeri menunjukkan pengisian 50 peratus atau lebih iaitu Putrajaya (83 peratus), Kelantan (60 peratus), Kuala Lumpur (58 peratus), Selangor (57 peratus), Johor (57 peratus), dan Pulau Pinang (50 peratus).

Sementara itu menurutnya nilai kadar kebolehjangkitan (Rt) Covid-19 negara kini 1.01, dengan Sarawak mencatatkan Rt tertinggi iaitu 1.43 diikuti Perak (1.29), Terengganu (1.19) dan Negeri Sembilan (1.16).


UMNO tak gembira keputusan rayuan Najib, belum bincang jatuhkan kerajaan

Keputusan Mahkamah Rayuan berhubung kes Datuk Seri Najib Razak disambut dengan rasa ‘dukacita’ UMNO, bagaimanapun belum membincangkan untuk menjatuhkan kerajaan buat masa ini.

Rasa tidak gembira itu dinyatakan oleh Majlis Tertinggi (MT) UMNO yang bermesyuarat semalam selepas mahkamah membuat keputusan mengekalkan Najib bersalah terhadap pertuduhan dihadapinya melibatkan dana syarikat SRC International Sdn Bhd (SRC) bernilai RM42 juta.

“Mesyuarat MKT Umno yang diadakan pada malam 8 Dis […] telah membuat keputusan antara lain menzahirkan rasa dukacita terhadap keputusan rayuan kes Datuk Seri Najib Razak,” kata kenyataan itu yang dikeluarkan Setiausaha Agungnya, Datuk Seri Ahmad Maslan hari ini.

Kenyataan itu juga bertegas keputusan yang dijatuhkan terhadap bekas presiden UMNO itu bermotifkan politik.

“Tanpa hilang rasa hormat kepada keputusan Mahkamah Rayuan tersebut, MT UMNO berharap agar keputusan rayuan beliau (Najib) di Mahkamah Persekutuan kelak dapat diadili dengan saksama kerana ramai beranggapan bahawa beberapa tokoh yang dituduh selepas PRU ke-14 adalah kerana bermotifkan pendakwaan politik.

“UMNO percaya sistem kehakiman negara perlulah sentiasa menjunjung prinsip keadilan yang tinggi,” katanya lagi.

Kenyataan itu hanya dikeluarkan hari ini walaupun mesyuarat MT UMNO berlangsung semalam dengan dipengerusikan Presidennya, Datuk Seri Ahmad Zahid Hamidi.

Semalam Najib gagal dalam rayuannya untuk membatalkan sabitan dibuat Mahkamah Tinggi Kuala Lumpur berhubung tujuh pertuduhan yang dikenakan terhadapnya.

Najib didakwa atas tuduhan pecah amanah, salah guna kuasa dan pengubahan wang haram membabitkan dana syarikat SRC bernilai RM42 juta.

Mahkamah Tinggi Kuala Lumpur pada 28 Julai 2020 kemudian memutuskan Najib dihukum penjara 12 tahun dan denda RM120 juta.

Tiga hakim Mahkamah Rayuan yang bersidang kemudian sebulat suara memutuskan permohonan Najib itu ditolak.

Bagaimanapun Najib sudah mengarahkan pasukan peguamnya untuk membawa kes tersebut ke mahkamah tertinggi di negara ini, iaitu Mahkamah Persekutuan.

Dalam kenyaaan sama Ahmad juga memberitahu Perhimpunan Agung UMNO 2021 akan diadakan di Pusat Dagangan Dunia di Kuala Lumpur pada 13 hingga 15 Januari 2022 secara hibrid.


PRN: Mahukah UMNO serah kerusi tradisi kepada PKR, AMANAH, DAP?

Perebutan hebat yang bakal memecah-belahkan ahli parti dijangka berlaku apabila Pakatan Harapan (PH) dan Barisan Nasional (BN), khususnya UMNO, membahagi-bahagikan kerusi untuk bertanding dalam pilihan raya negeri (PRN) di enam negeri, tidak lama lagi.

Ini kerana, curiga mencurigai sesama parti komponen PH dan BN terus berlaku, apatah lagi sebelum Pilihan Raya Umum Ke-15 (PRU-15) lalu, masing-masing turut memaki hamun sesama mereka.

Malah, mengikut maklumat seorang pemimpin kanan DAP enggan menyertai Kabinet kerajaan Datuk Seri Anwar Ibrahim kerana di dalamnya ada tokoh-tokoh yang sebelum ini mereka label sebagai perompak dan penyamun.

Setiausaha Badan Perhubungan PAS Selangor Roslan Shahir Datuk Mohd Shahir ketika mengulas perkara itu berkata perebutan kerusi untuk ditandingi bakal dilihat antara UMNO, PKR dan AMANAH, di kerusi-kerusi majoriti Melayu.

“Porak-peranda antara parti dijangka berlaku apabila PH dan BN membahagi-bahagi kerusi untuk ketiga-tiga negeri ini. DAP mungkin tertumpu pada satu atau dua kerusi, tetapi itupun terpaksa mengambil kira MCA dan MIC.

“Bagaimana pula kerusi-kerusi Melayu? Adakah UMNO akan mengalah dan memberi laluan pada PKR atau PAN? Pasti UMNO mahu menjadi teraju di Kelantan, Terengganu dan Kedah jika menang.

“Persoalannya, apakah PKR dan PAN akan beri lebih kerusi pada UMNO? PAN dahulu bercita-cita mahu gantikan PAS, takkanlah dapat sekadar 10 ke 15 peratus kerusi di sana.

“Sementara itu di Selangor, Negeri Sembilan dan Pulau Pinang masing-masing juga akan berebut kerusi,” katanya dalam satu kenyataan.

Roslan Shahir berkata di ketiga-tiga negeri itu, DAP pastinya mahu memonopoli kerusi bukan Melayu dan pastinya tidak akan memberinya untuk diwakili calon daripada MCA dan MIC.

Menurutnya DAP juga sudah mula menguasai kerusi-kerusi campuran, dan keadaan ini akan menyebabkan ahli-ahli MCA serta MIC dijangka memberontak.

“Di Selangor, DAP penyandang kerusi DUN Dusun Tua yang kini 63.03 peratus pengundinya Melayu, selain Sungai Pelek 58.24 peratus Melayu dan Kuala Kubu Baharu (50.30 peratus Melayu). Mahukah DAP korbankan kerusi-kerusi ini kepada PKR dan PAN apatah lagi buat UMNO, MCA atau MIC?

“Apakah UMNO tidak mahu berkuasa kembali di Negeri Sembilan? Siapakah yang akan berputih mata nanti?

“Kerusi PAS dan Bersatu di Selangor dan Pulau Pinang juga akan jadi rebutan. DUN Sijangkang, Selangor dengan 75.70 peratus Melayu adalah kubu kuat PAS sejak 2008. Adakah UMNO akan bertanding di sana atau PKR atau PAN akan tuntut?

“Kerusi DUN Penaga yang dimenangi PAS di Pulau Pinang, adakah PH akan beri laluan pada UMNO atau mereka sendiri mahu? Siapakah akan mengigit jari, sama-sama kita lihat,” katanya.

Roslan Shahir berkata ternyata kesepakatan antara PH dan BN akan diuji dalam PRN enam negeri ini, dengan masing-masing mahu menunjuk taring, sementara ahli UMNO sudah pasti tidak akan mendiam diri jika kerusi tradisi mereka dirampas untuk ditandingi PKR atau PAN apatah lagi DAP.


Mengundi dengan selamat, patuhi SOP

Perkara pertama yang pengundi pada Pilihan Raya Negeri (PRN) Melaka 20 Nov ini perlu pastikan ialah lengkap vaksin dan membuat ujian kendiri Covid-19 jika bergejala.

Menurut Pengarah Jabatan Kesihatan Negeri Melaka Dr Rusdi Abd Rahman walaupun dari segi vaksinasi, seseorang individu itu mungkin berhak untuk tidak mengambil vaksin, tetapi risiko kepada ahli keluarga lain harus diambil kira.

“Jika dilihat dari segi prosedur operasi standard (SOP) negeri di Pelan Pemulihan Negara (PPN), hanya mereka yang lengkap vaksin boleh merentas negeri, oleh kerana tiada SJR (sekatan jalan raya) mereka mungkin boleh terlepas.

“Tapi risiko ibu bapa yang mereka peluk, seboleh-bolehnya jika merancang untuk balik pastikan telah vaksin walaupun selepas pilihan raya,” katanya.

Dalam pada itu, bagi ujian kendiri, individu boleh membeli kit ujian yang diluluskan di pasaran, dan jika didapati positif mereka perlu membatalkan rancangan untuk pulang dan mengikuti langkah yang digariskan Kementerian Kesihatan (KKM) termasuk kuarantin di rumah.

Harus diingat bahawa individu yang telah lengkap divaksin juga masih boleh dijangkiti Covid-19,  apatah lagi kanak-kanak di bawah usia 12 tahun yang tidak menerima vaksin atau individu termasuk warga emas serta individu dengan komorbid.

Mengamalkan prosedur operasi standard (SOP) pencegahan Covid-19 dengan melakukan penjarakan fizikal, pemakaian pelitup muka dan kerap membasuh tangan perlu terus dijadikan amalan.

Sementara itu, Presiden Persatuan Pakar Perubatan Kesihatan Awam Malaysia Datuk Dr Zainal Ariffin Omar berkata, kerajaan kena ambil tindakan tegas memandangkan SOP telah pun diadakan bagi PRN Melaka. Jika pematuhan SOP itu diabaikan, ambil tindakan tutup premis dan sebagainya.

“ Selain itu, media juga memainkan peranan penting dalam mengingatkan semua pihak agar mematuhi SOP.

“Bayangkan kalau 10 peratus (pengundi) di Melaka tidak divaksin, berapa ramai dia boleh menjangkiti individu serta  jentera parti yang datang ke Melaka ini, dan mereka juga berisiko untuk menyebarkannya selepas pulang ke negeri masing-masing. Kena ingat, PRN ini semua tertumpu di sini,” katanya.

Beliau percaya soal denda bukanlah isu besar buat parti politik, namun kesihatan awam perlulah diberikan keutamaan dalam gerak kerja kempen, agar Melaka tidak mencetuskan kluster Covid-19 baharu.


Tajuddin dan Ketua Bahagian Alor Setar digantung keahlian UMNO: Laporan

Majlis Tertinggi (MT) UMNO semalam mengambil tindakan disiplin terhadap dua pemimpin akar umbinya kerana lantang mengkritik Presiden UMNO, Datuk Seri Ahmad Zahid Hamidi sebelum ini.

Bagaimanapun keputusan tindakan disiplin yang diambil terhadap Ahli Parlimen Pasir Salak, Datuk Seri Tajuddin Abdul Rahman dan Ketua UMNO Bahagian Alor Setar, Datuk Mohd Yusof Ismail tersebut tidak dimasukkan dalam kenyataan rasmi yang dibacakan oleh Setiausaha Agungnya, Datuk Seri Ahmad Maslan.

Kedua-dua pemimpin akar umbi UMNO itu digantung keahlian selama enam tahun dan difahamkan ia berkaitan kritikan lantang kedua-dua mereka terhadap Zahid sebelum ini.

Terdahulu, Tajuddin dalam sidang medianya membidas Zahid dengan mendakwa terlibat dalam surat sokongan kepada Presiden PKR, Datuk Seri Anwar Ibrahim sebagai Perdana Menteri (PM), semasa krisis politik sebelum ini.

Sementara Yusof pula sebelum ini menawarkan kerusi Parlimen Alor Setar kepada Menteri Kesihatan, Khairy Jamaluddin Abu Bakar selepas Timbalan Presiden UMNO, Datuk Seri Mohamad Hasan meminta untuk memberi laluan kepadanya bertanding di kerusi disandangnya di Rembau.

Untuk rekod, Tajuddin dan Yusof sebelum ini dilihat cenderung mempertahankan Naib Presiden, Datuk Seri Ismail Sabri Yaakob yang juga PM ekoran serangan dihadapinya daripada kem Zahid.

Semalam, UMNO juga mengumumkan pemecatan aktivis politik, Datuk Zaharin Mohd Yasin yang berkuat kuasa serta-merta.

Selepas mesyuarat MT UMNO semalam, ketetapan dibuat dengan memberi mandat kepada Ismail Sabri untuk mempersembahkan cadangan pembubaran Parlimen kepada Yang di-Pertuan Agong yang hendaklah diadakan dalam masa terdekat.


Makan di premis, enam individu kena kompaun RM20,000

Enam individu dikenakan kompaun sebanyak RM20,000 selepas ditahan makan di dalam premis makanan di sebuah kompleks perniagaan ternama di ibu kota semasa operasi pematuhan prosedur operasi standard (SOP) Perintah Kawalan Pergerakan (PKP).

Pemilik premis tersebut dikompaun RM10,000 kerana membenarkan pelanggannya makan di premis sementara lima pelanggan yang sedang makan di premis berkenaan turut dikompaun RM2,000 seorang.

“Pemeriksaan polis mendapati pelanggan terbabit sedang menjamu selera di premis berkenaan dan tidak mematuhi SOP yang ditetapkan iaitu makan di kedai atau ‘dine-in’ tidak dibenarkan,” kata Ketua Jabatan Pencegahan Jenayah dan Keselamatan Komuniti (JPJKK) Kuala Lumpur Datuk Azman Ayob.

Beliau berkata polis terus giat melakukan pemeriksaan serta tindakan tegas akan diambil ke atas orang ramai yang gagal mematuhi SOP PKP bagi memastikan usaha memutuskan rantaian wabak COVID-19 berjaya.

Kes disiasat mengikut Peraturan16 PU (A) 243/2021 PKP.


83 kena POCA sejak awal 2022

Seramai 83 individu dikenakan tindakan melalui Akta Pencegahan Jenayah (POCA) 1959 dalam tempoh 1 Januari hingga 10 Mac lallu, kata Ahli Lembaga Pencegahan Jenayah (LPJ) Kementerian Dalam Negeri (KDN), Datuk Khalil Azlan Chik.

Beliau berkata daripada jumlah itu 12 dikenakan Perintah Tahanan manakala 71 dikenakan Perintah Pengawasan, membabitkan penjenayah tegar yang tidak dapat diambil tindakan oleh mahkamah disebabkan masalah tertentu, lapor Bernama.

“Memang sukar untuk menuduh seseorang di mahkamah kerana ia memerlukan keterangan yang sahih. Bagaimanapun keterangan mengenai penglibatan individu terbabit memang ada, dan fail telah diserahkan.

“Selepas melalui pelbagai proses di Bukit Aman dan Jabatan Peguam Negara, barulah tindakan boleh diambil. Selain itu ada pegawai inkuiri yang akan bersemuka dengan penjenayah berkenaan untuk membuat apa-apa cadangan kepada LPJ bagi tindakan lanjut,” katanya kepada pemberita selepas merasmikan Balai Polis Melor di sini, hari ini.

Hadir sama, Timbalan Ketua Polis Kelantan Datuk Muhamad Zaki Harun dan Ketua Jabatan Pencegahan Jenayah dan Keselamatan Komuniti (JPJKK) Kelantan ACP Mit Emong.

Khalil berkata sejak POCA diperkenalkan pada 2 April 2014 hingga 10 Mac lepas, 10,012 orang telah dikenakan tindakan melalui akta berkenaan dengan 2,673 orang dikenakan Perintah Tahanan, manakala 6,537 orang dikenakan Perintah Pengawasan dan 802 orang telah bebas.

“Selain itu, sehingga 28 Feb lepas perintah yang masih berkuat kuasa melibatkan Perintah Tahanan adalah seramai 425 individu, manakala yang dikenakan Perintah Pengawasan adalah 2,166 orang. Jumlah keseluruhan adalah 2,591 orang.

“Di Kelantan sahaja ada 127 orang dari kontinjen luar didaftarkan di bawah POCA dan ditempatkan di seluruh balai polis di negeri ini,” katanya.

Menurut Khalil berdasarkan statistik, pada 2021 seramai 1,190 dikenakan tindakan di bawah POCA berbanding 1,968 pada 2020 di beberapa kawasan di seluruh negara termasuk Simpang Renggam, Pokok Sena, Bentong dan Bintulu.

Katanya kebanyakan yang dikenakan perintah ini disebabkan pembabitan mereka dalam jenayah dadah selain kes jenayah penipuan menerusi internet.

“Kita dapati kebanyakan yang dikenakan perintah ini berusia antara 30 dan 40-an. Setakat ini rekod menunjukkan paling muda ditahan adalah 18 tahun, manakala paling tua berusia 73 tahun,” katanya


Hisham sangkal laporan portal mesra Anwar berhubung isu PM

Datuk Seri Hishammuddin Hussein menyangkal laporan portal The Vibe yang kononya beliau akan diangkat menjadi Perdana Menteri ke sembilan bagi mengantikan Tan Sri Muhyiddin Yassin.

Menteri Luar itu berkata, laporan portal mesra Presiden PKR, Datuk Seri Anwar Ibrahim itu hanyalah bersifat khabar angin.

Sehubungan itu, tegasnya beliau tidak mahu melayan laporan berkenaan kerana fokusnya sekarang adalah memastikan kesejahteraan rakyat dan negara terpelihara.

“Seperti yang dinyatakan dalam artikel itu, ia adalah khabar angin dan saya tidak melayan khabar angin. Perhatian dan tumpuan saya pada ketika ini adalah memerangi Covid-19 dan mengukuhkan ekonomi kita,” katanya menerusi ciapan di Twitternya hari ini.

Beliau berkata demikian mengulas laporan portal berbahasa Inggeris itu berjudul Hishammuddin bakal dilantik sebagai Timbalan Perdana Menteri sebagai persediaan untuk menggantikan Muhyiddin.

Memetik sumber, portal itu memaklumkan Hishammuddin kini diberi jaminan oleh partinya UMNO untuk mencalonkan beliau di posisi Timbalan Perdana Menteri.

Dakwa portal itu, Muhyiddin bakal meletak jawatan dan kedudukan Hishammuddin itu sebagai persedian beliau untuk diangkat menjadi Perdana Menteri.

Sehingga hari ini Kabinet Muhyiddin tiada posisi untuk jawatan Timbalan Perdana Menteri.


Shahril kata tak akan tanding PRN, masih ahli UMNO walau digantung 6 tahun

Bekas Ketua Penerangan UMNO, Shahril Sufian Hamdan yang digantung keahliannya selama enam tahun memberitahu tidak akan bertanding pada pilihan raya negeri (PRN) akan datang.

Bercakap ketika siaran podcast ‘KeluarSekejap’, Shahril berkata beliau masih ahli UMNO meskipun digantung awal tahun lalu.

“Tidak, 99 peratus (saya) tidak bertanding PRN kerana secara teknikal masih ahli UMNO. Ini satu pertimbangan saya dan saya tidak mahu membuat keputusan drastik pilih parti dan sebagainya.

“Lebih daripada itu saya tidak mahu buat keputusan yang saya belum fikir masak-masak,” katanya.

Shahril sebelum ini meletakkan jawatan ketua penerangan selepas BN kalah teruk dalam PRU-15 lalu dan menggesa Pengerusi BN merangkap Presiden UMNO, Datuk Seri Ahmad Zahid Hamidi meletakkan jawatan sebagai pertanggungjawaban atas keputusan pilihan raya itu.

Sementara itu, bekas Ketua Pemuda UMNO, Khairy Jamaluddin yang dipecat UMNO pula memberi bayangan akan bertanding pada PRN kali ini namun tidak mengulas lanjut.

Semalam, Setiausaha Agung Pas, Datuk Seri Takiyuddin Hassan mendedahkan dua bekas pemimpin yang dipecat UMNO, Tan Sri Annuar Musa dan Khairy dijangka bakal menyertai PAS serta Perikatan Nasional (PN).

Sebelumnya, bekas Pengerusi UMNO Selangor, Tan Sri Noh Omar berikrar menjadikan Tanjong Karang kubu kuat PN.


Tak adil hukum Zahid kerana desakan kumpulan kecil: Tajuddin

Sebarang tindakan yang hendak dikenakan terhadap Presiden UMNO Datuk Seri Ahmad Zahid Hamidi perlu diadili terlebih dahulu sebelum sebarang keputusan diputuskan, kata Datuk Seri Tajuddin Abdul Rahman.

Ahli Majlis Kerja Tertinggi UMNO itu berkata desakan yang dibuat terhadap Zahid supaya meletak jawatan susulan klip audio perbualan dengan Presiden PKR Datuk Seri Anwar Ibrahim yang tular tidak boleh dianggap sebagai suara majoriti parti.

“Baharu tiga Bahagian selain daripada Pemuda yang itu hanya beberapa suara, belum lagi, tak boleh dianggap suara majoriti parti.

“Tak adil lah kalau nak kenakan tindakan ke atas seseorang pempimpin kerana kehendak dua tiga orang,” kata beliau kepada Agenda Daily.

Zahid kini berdepan kecaman daripada pemimpin akar umbi UMNO yang secara terbuka mendesaknya supaya meletak jawatan selepas penularan klip audio tersebut.

Beberapa pemimpin utama UMNO sudah mendesak Zahid meletak jawatan secara terbuka, antaranya veteran UMNO, Tengku Razaleigh Hamzah dan Ahli Parlimen Padang Rengas Datuk Seri Nazri Aziz dan beberapa pemimpin bahagian yang lain.

Zahid sudah membuat penafian dan juga mengarahkan satu laporan polis dibuat bagi mencari dalang yang menularkan klip audio tersebut.

Jelas Tajuddin lagi yang juga Pengarah Pilihan Raya UMNO menegaskan kajian yang teliti berhubung klip audio tersebut perlu dijalankan sebelum sebarang tindakan diambil terhadap Zahid.

“Kajian mesti dibuat pelbagai pihak dan UMNO akan mengkaji sama ada peringkat cawangan dan bahagian negeri, yang penting adalah kemenangan parti,” ujarnya lagi.

Semalam, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan mereka saling bertukar pandangan berhubung ucapan perwakilan ketika perhimpunan baru-baru ini.


362 individu dijangkiti Covid-19 semalam kategori 3, 4 dan 5

Seramai 362 atau 42.6 peratus individu yang dijangkiti Covid-19 semalam (27 Mac) dan dimasukkan ke hospital adalah pesakit kategori tiga, empat dan lima, kata Ketua Pengarah Kesihatan Tan Sri Dr Noor Hisham Abdullah.

Menurutnya keseluruhannya sebanyak 850 kes jangkitan positif virus itu dimasukkan ke hospital semalam, termasuk 488 kes atau 57.4 peratus adalah kategori satu dan dua.

Beliau turut berkongsi maklumat berhubung jumlah kes dan vaksinasi diterima membabitkan 100 kes Covid-19 kategori 3, 4, dan 5 itu:

Daripada 16,863 kes harian yang dilaporkan pada 27 Mac 2022:

Mengenai penggunaan fasiliti kesihatan khusus bagi kes Covid-19, Dr Noor Hisham berkata dua negeri mencatat peratusan pengisian melebihi 50 peratus bagi penggunaan katil unit rawatan rapi iaitu Kuala Lumpur dengan 63 peratus dan Selangor (52 peratus).

Bagi pengisian katil di Pusat Kuarantin dan Rawatan Covid-19 Berisiko Rendah (PKRC), tiada negeri yang mencatat penggunaan melebihi 50 peratus.

Sementara itu, Dr Noor Hisham kadar kebolehjangkitan Covid-19 atau nilai Rt dicatatkan di seluruh negara adalah 0.93 dengan Selangor masih merekodkan kadar tertinggi iaitu 1.09 dan Sabah kekal mencatat kadar paling rendah iaitu 0.64.


Perlu kebenaran penjara jika Najib mahu hadir ke Parlimen: Speaker

Speaker Dewan Rakyat, Tan Sri Azhar Azizan Harun memberitahu Datuk Seri Najib Razak boleh menghadiri sidang Dewan Rakyat sekiranya mendapat kebenaran Jabatan Penjara Malaysia.

Untuk rekod, Najib kini bergelar banduan tetapi masih belum hilang kelayakan sebagai Ahli Parlimen (MP) Pekan walaupun sudah menjalani hukuman penjara 12 tahun.

Semasa sidang dewan hari ini, MP Sepang Hanipa Maidin bertanya berhubung kedudukan Najib yang dihukum penjara sama ada boleh dibawa hadir ke Dewan Rakyat dalam keadaan bergari.

Najib sedang menjalani hukuman penjara 12 tahun selepas Mahkamah Persekutuan mengekalkan sabitannya dalam kes penyelewengan dana SRC International.

Dia dibenarkan keluar dari penjara adalah untuk menghadiri kes mahkamah jenayah lain yang dihadapinya, dan ketika mendapatkan rawatan perubatan.

Azhar berkata prinsip umum ialah semua ahli Parlimen dibenarkan memasuki Dewan Rakyat, dan dia tidak mempunyai kuasa untuk menghalang mereka.

“Tetapi persoalannya sekarang adakah dia boleh hadir. Itu bukan bidang kuasa saya, kerana dia bukan dalam jagaan saya.

“Dia dalam tahanan Jabatan Penjara, jadi terpulang kepada mereka untuk melepaskannya daripada tahanan mereka,” katanya dipetik semasa sesi Dewan Rakyat hari ini.

Tambahnya, jika jabatan itu membenarkannya keluar dari penjara untuk menghadiri Parlimen, jabatan itu boleh menetapkan syarat dan peraturan untuk dipatuhi.

Kemudian, MP Shah Alam Khalid Abdul Samad (PH-Shah Alam) kemudian menyoal mengapa status Najib sebagai ahli dewan tidak terbatal susulan sabitan kesalahan.

Azhar menjawab: “Hukum sebagaimana adanya, bukan sebagaimana semestinya, dan tidak pula sebagaimana ia sepatutnya”.

Perkara 48 Perlembagaan Persekutuan menetapkan seseorang itu boleh hilang kelayakan sebagai ahli Parlimen jika disabitkan kesalahan dan dihukum penjara lebih setahun, dan denda lebih RM2,000.

Walau bagaimanapun, jika petisyen untuk pengampunan difailkan dalam tempoh 14 hari dari sabitan dan hukuman, atau selepas pelupusan mana-mana rayuan atau prosiding mahkamah berhubung sabitan dan hukuman, kehilangan kelayakan itu hanya berkuat kuasa apabila petisyen itu dilupuskan, di bawah Perkara 48(4)(c).

Najib telah memfailkan pengampunan diraja dalam tempoh 14 hari selepas sabitannya.


Tok Pa, Ikmal tanding guna lambang PAS

Calon Bersatu di Kelantan bakal menggunakan lambang PAS bagi menghadapi Pilihan Raya Umum ke-15 (PRU-15) akan datang.

Presiden Bersatu, Tan Sri Muhyiddin Yassin berkata Bersatu terbuka jika ia menjamin kemenangan kepada gabungan mereka, Perikatan Nasional (PN).

Kalau di Kelantan ni kata pakai PAS. Kami dalam mesyuarat baru-baru ni kata okey Kelantan pakai simbol PAS, tak apa jamin menang punya.

“Calon Bersatu kalau di Kelantan ini Tok Pa (Datuk Sri Mustapa Mohamed) ke Ikmal (Datuk Sri Ikmal Hisham Abdul Aziz) masuk bertanding pakai bendera PAS. Pangkah dia! Jangan tak pangkah dia,” katanya yang juga Pengerusi PN.

Beliau berkata demikian ketika berucap pada Himpunan Penyatuan Ummah sempena Sambutan 32 Tahun Pentadbiran Membangun Bersama Islam di Stadium Sultan Muhammad IV, Kota Baru, Kelantan, malam tadi.

Pada PRU-14 lalu, Mustapa menang kerusi Parlimen Jeli atas tiket Barisan Nasional (BN) namun bertindak keluar UMNO yang disertainya sejak lebih 49 tahun sebelum menyertai Bersatu pada 2018.

Manakala Ikhmal Hisham yang menang kerusi Parlimen Tanah Merah atas tiket BN turut meninggalkan UMNO dan menyertai Bersatu pada 2018.

Setiausaha Agung PAS, Datuk Seri Takiyuddin Hassan sebelum ini berkata calon PN di tiga negeri yang dikuasai PAS iaitu Kelantan, Terengganu dan Kedah akan menggunakan logo PAS pada PRU-15.

Sementara calon PN di negeri lain difahamkan akan menggunakan logo gabungan itu kecuali Sabah di mana mereka akan menggunakan logo Gabungan Rakyat Sabah (GRS).


Tiada campur tangan berhubung kes moral Hakim Kanan Syariah

Jabatan Perdana Menteri (JPM) (Hal Ehwal Agama) (HEA) sama sekali tidak akan campur tangan dalam tuduhan isu moral yang melibatkan seorang pegawai kehakiman syariah.

Menteri di Jabatan Perdana Menteri (Hal Ehwal Agama) Senator Idris Ahmad berkata pihaknya menyerahkan sepenuhnya perkara tersebut kepada polis untuk melakukan siasatan, menurut laporan Bernama.

“JPM (HEA) sama sekali tidak akan mencampuri bidang kuasa pihak polis dan undang-undang yang sedang berkuat kuasa,” katanya dalam satu kenyataan.

Dalam pada itu, Idris meminta semua pihak akur dan menyerahkan sepenuhnya kepada pihak berkuasa untuk membuat siasatan yang telus dan terperinci.

“Ia akan memberikan keadilan kepada semua pihak yang terkait dalam isu ini, sebarang kenyataan yang boleh mengganggu siasatan perlulah dihentikan,” tegasnya.

Sebelum ini, media melaporkan polis menyiasat seorang hakim kanan kerana didakwa melakukan gangguan seksual terhadap wanita berkahwin pada 2020.


Oktoberfest promosi arak tak perlu diadakan, kata menteri agama

Sambutan Oktoberfest – festival mempromosikan – tidak sepatutnya diadakan kerana ia berpotensi mengganggu keharmonian dan keselamatan masyarakat.

Menteri di Jabatan Perdana Menteri (Hal Ehwal Agama) Datuk Idris Ahmad berkata orang bukan Islam tidak dilarang mengambil alkohol, tetapi acara Oktoberfest boleh mencetuskan masalah sosial kerana alkohol diminum secara terbuka dalam suasana perayaan.

“Pada Oktoberfest, semua orang harus menghormati peraturan dan undang-undang Malaysia. Islam adalah agama Persekutuan,” kata Idris.

Beliau berkata, minuman beralkohol di majlis terbuka kepada orang ramai tidak sepatutnya dibenarkan kerana ia boleh mencetuskan masalah sosial menjejaskan keharmonian dan keselamatan.

“Selain itu, kesan memabukkan alkohol boleh mengakibatkan keganasan rumah tangga, kemalangan jalan raya, kemiskinan, pergaduhan, masalah kesihatan dan isu prestasi kerja,” kata Idris dalam jawapan bertulis di Dewan Rakyat bertarikh 27 Julai.

Beliau yang juga Naib Presiden PAS berkata kerajaan tidak menentang perayaan Bon Odori oleh Kedutaan Jepun kerana ia adalah perayaan budaya orang Jepun berdasarkan tradisi dan kepercayaan mereka.

Idris menasihatkan umat Islam supaya tidak hadir ke majlis kebudayaan itu kerana kajian awal dan pemerhatian Jabatan Kemajuan Islam Malaysia (Jakim) menunjukkan ia mempunyai ajaran agama lain dan bertentangan dengan Islam.

Terdahulu, Pengerusi DAP Kebangsaan Lim Guan Eng meminta Perdana Menteri Datuk Seri Ismail Sabri Yaakob menyatakan pendirian kerajaan dalam sambutan Bon Odori dan Oktoberfest, yang merupakan acara kebudayaan Jepun dan Jerman di bawah naungan kedutaan masing-masing.

PAS secara konsisten menentang Oktoberfest walaupun acara itu tidak terbuka kepada umat Islam, dengan presiden parti Datuk Seri Abdul Hadi Awang sebelum ini berkata bahawa perayaan Bavaria tidak menghormati sensitiviti umat Islam.


Speaker DUN Melaka nafi minta ‘nyawa’ daripada DAP

Speaker Dewan Undangan Negeri (DUN) Melaka, Datuk Seri Ab Rauf Yusoh menafikan meminta ‘nyawa’ daripada DAP bagi menyelamatkan kerajaan UMNO negeri itu.

Pengerusi Badan Perhubungan UMNO Melaka itu mendakwa rundingannya dengan DAP, beberapa jam sebelum kerajaan negeri tumbang setelah kehilangan majoriti, hanya menyentuh usaha menterjemah memorandum persefahaman (MoU) yang dimeterai pada peringkat Pusat.

Menurutnya rundingan dengan Pengerusi DAP Melaka, Datuk Tey Kok Kiew pada malam 3 Oktober lalu bukan seperti dilaporkan beliau meminta ‘nyawa’ daripada DAP.

Dalam kenyataan media hari ini, beliau berkata pada sidang DUN bulan lalu, Ketua Menteri Datuk Seri Sulaiman Md Ali telah menawarkan perkara sama kepada pembangkang yang disifatkan sebagai rakan strategik.

“Jadi untuk mengatakan saya minta nyawa daripada DAP, tidak berlaku sama sekali. Kerana apabila saya melihat bentuk badan dan persembahannya, beliau tidak ingin mengadakan apa juga perbincangan.

“Saya selaku pejuang UMNO sama sekali tidak mengizinkan negeri ini kembali diperintah Pakatan Harapan. Apatah lagi saya tidak meminta nyawa daripada beliau, untuk saya menggadaikan UMNO ini kepada DAP,” katanya.

Memetik laporan Utusan, Rauf berkata DAP bagaimanapun enggan menerima tawaran tersebut, meskipun sudah mengakui menerimanya ketika sidang DUN berlangsung.

Rauf juga mempersoalkan, mengapa dirinya dipersalahkan selepas mendedahkan hal berkenaan, sedangkan individu yang sepatutnya bertanggujawab adalah kelompok mereka yang berpaling tadah.

“Kenapa saya dipersalahkan? Kenapa tak persalahkan mereka yang meruntuhkan kerajaan negeri? Yang bersama DAP tidak dipersalahkan? Saya cuba menyelamatkan negeri ini, saya bukan menyelamatkan DAP,” katanya.


PKR hilang semangat reformasi selepas bersahabat dengan UMNO: Wan Saiful

Semangat reformasi yang dilaung-laungkan oleh PKR sebelum ini sudah hilang sejak menjadi kerajaan campuran bersama dengan rakan baharu, UMNO.

Ahli Parlimen Tasek Gelugor, Datuk Wan Saiful Wan Jan menyifatkan laungan reformasi yang diperjuangkan PKR sudah lenyap apabila menjadi sahabat politik dengan UMNO sehingga terlupa matlamat sebenar mereka.

Jelasnya lagi, ucapan yang dibuat semasa program di Kedah baru-baru ini apabila agensi penguatkuasa digunakan untuk kepentingan politik parti pemerintah menunjukkan PKR dan Pakatan Harapan (PH) sudah hilang integriti.

“Ini adalah satu lagi contoh betapa semangat reformasi sudah lenyap daripada PH-UMNO. Dulu mereka menjerit melaungkan pentingnya membebaskan institusi daripada campur tangan politik.

“Tapi PH-UMNO kini langsung tidak malu-malu memperalatkan institusi penguat kuasa untuk kepentingan politik mereka,” katanya dalam hantaran di Facebook.

Wan Saiful turut mempersoal tindakan PH-UMNO yang dilihat seperti mengarahkan pihak Polis Diraja Malaysia (PDRM) sesuka hati.

“Apa jaminan yang boleh diberi kepada rakyat bahawa institusi penguat kuasa lain tidak diarah secara terpilih untuk tujuan yang sama?” soalnya.

Tambahnya, PH-UMNO kini sudah tiada iltizam untuk menjaga dan melindungi kebebasan institusi penguat kuasa tetapi sebaliknya sedang rakus mempergunakan apa saja kuasa serta agensi terpilih demi kepentingan politik.

“PH-Umno sudah hilang halatuju dan mereka bulan lagi pengibar reformasi,” katanya lagi.

Semasa program Himpunan Madani di Kedah baru-baru ini, program anjuran kerajaan pusat bertukar menjadi kempen politik apabila pemimpin parti kerajaan campuran menggunakannya untuk berceramah politik dan penyerahan borang keahlian parti juga turut dibuat pada majlis sama.


PRN Sarawak: Berkumpul, berarak iringi penamaan calon dilarang

Suruhanjaya Pilihan Raya (SPR) melarang diadakan sebarang perarakan pada hari penamaan calon sempena Pilihan Raya Negeri (PRN) Sarawak, Isnin ini.

Setiausaha Datuk Ikmalrudin Ishak berkata hanya calon, pencadang dan penyokong calon dibenarkan masuk ke Pusat Penamaan Calon (PPC).

“SPR berharap agar proses penamaan calon berjalan lancar tanpa apa-apa insiden tidak diingini, khususnya yang boleh mengganggu ketenteraman awam,” katanya dalam kenyataan hari ini.

Ikmalrudin berkata, kertas penamaan calon boleh dikemukakan bermula jam 9 pagi sehingga 10 pagi kepada Pegawai Pengurus Pilihan Raya di 82 PPC oleh calon, pencadang dan penyokong; atau mana-mana dua orang daripada mereka; atau mana-mana seorang daripada mereka.

Beliau berkata, untuk memudahkan proses penamaan calon, SPR menasihatkan bakal calon yang ingin bertanding agar mengisi dan membuat semakan awal borang tersebut dengan Pejabat Pegawai Pengurus atau Pejabat SPR Sarawak sebelum hari penamaan calon

“Selain itu, bakal-bakal calon juga disarankan membuat pembayaran deposit lebih awal. Perlu diingatkan bahawa resit pembayaran tersebut hendaklah dibawa pada hari penamaan calon sebagai bukti bayaran bertujuan memastikan semua proses penamaan calon dapat diselesaikan lebih awal dan berjalan lancar.

“Bagi calon yang mewakili mana-mana parti politik, adalah diingatkan bahawa surat kebenaran untuk menggunakan simbol parti yang diwakili hendaklah dikemukakan semasa menyerahkan Kertas penamaan calon,” katanya.

Beliau berharap semua calon dan parti politik yang bertanding sentiasa mematuhi undang-undang, peraturan, tata etika dan arahan-arahan yang dikeluarkan oleh SPR.

Katanya, ini termasuk pihak berkuasa lain seperti Polis Diraja Malaysia (PDRM), Kementerian Kesihatan Malaysia, Sarawak Disaster Management Committee (SDMC) dan Pihak Berkuasa Tempatan (PBT) pada hari penamaan calon.

PRN Sarawak ke-12 akan diadakan pada 18 Disember dengan hari penamaan calon ditetapkan pada 6 Disember, manakala hari mengundi awal pula pada 14 Disember.


Langkah cegah penularan Covid: Indonesia perketat semula SOP

Kerajaan Indonesia bertindak pantas dalam menangani penularan Covid-19 semasa, apabila mengemaskinikan semula peraturan baharu kepada pelancong antarabangsa, termasuk warga Indonesia, yang memasuki negara itu, berkuat kuasa pada 17 Julai.

Keperluan baharu itu ialah pekeliling kerajaan yang ditandatangani pemangku Ketua Direktorat Kementerian Pengangkutan Nur Isnin Istiartono pada 8 Julai, yang turut menetapkan 16 lapangan terbang sebagai pintu masuk rasmi ke Indonesia.

Pengembara akan dikehendaki menggunakan aplikasi pengesanan Covid-19 Indonesia PeduliLindungi dan mematuhi protokol kesihatan.

Mengikut peraturan itu, pengembara domestik yang telah menerima suntikan dos penggalak mereka tidak perlu mengambil ujian sebelum berlepas.

Selebihnya mesti membuktikan keputusan ujian antigen pantas negatif sekurang-kurangnya 24 jam sebelum berlepas atau ujian PCR negatif dalam tempoh tiga hari.

Kedua-dua – warga Indonesia dan warga asing – mesti menunjukkan bukti vaksinasi dos kedua sekurang-kurangnya 14 hari sebelum berlepas dalam bentuk fizikal atau digital, ditulis dalam bahasa Inggeris selain daripada bahasa ibunda masing-masing.

Pengembara Indonesia yang belum divaksinasi akan diberi vaksin di pintu masuk, manakala mereka yang menunjukkan simptom jangkitan akan menjalani kuarantin sebelum ujian dilakukan selepas empat hari, di mana hasilnya mesti negatif.

Orang ramai masih diwajibkan memakai pelitup muka di kawasan sesak, terutamanya di bandar yang kadar jangkitannya lebih tinggi.

Kementerian Kesihatan Indonesia sebelum ini melaporkan jangkitan baharu Covid-19 mencatat purata lebih daripada 2,000 kes setiap hari bulan ini, meningkat lebih dua kali ganda kadar jangkitan pada Jun, walaupun kematian harian kekal pada satu digit.

Lapan puluh satu peratus daripada jumlah kes Covid-19 di Indonesia adalah sub-varian BA.4 dan BA.5, manakala 100 peratus daripada kes di Jakarta ialah BA.4 dan BA.5.

Sementara itu, 16 pintu masuk itu terdiri daripada Lapangan Terbang Soekarno-Hatta; Juanda (Surabaya); I Gusti Ngurah Rai (Bali); Hang Nadim (Kepulauan Riau); Raja Haji Fisabilillah (Kepulauan Riau); Sam Ratulangi (Sulawesi Utara); Zainuddin Abdul Madjid (Nusa Tenggara Barat); Kualanamu (Sumatera Utara); dan Sultan Hasanuddin (Sulawesi Selatan).

Lapangan terbang termasuk Yogyakarta; Sultan Iskandar Muda (Aceh); Minangkabau (Sumatera Barat); Sultan Mahmud Badaruddin II (Sumatera Selatan); Adisumarmo (Jawa Tengah); Syamsuddin Noor (Kalimantan Selatan); dan Sultan Aji Muhammad Sulaiman, Sepinggan (Kalimantan Timur).

Pengembara asing yang belum divaksin yang tiba di pintu masuk dan ingin meneruskan penerbangan luar negara mereka tidak perlu menunjukkan sijil vaksin selagi mereka tidak keluar dari lapangan terbang.

Pengembara asing di bawah umur 18 tahun dan pengembara yang telah menamatkan pengasingan atau rawatan Covid-19 dan telah pulih tetapi tidak layak menerima vaksinasi dos kedua tidak perlu menunjukkan sijil vaksin. Bagaimanapun, ini hanya dibenarkan jika mereka telah mendapat nota doktor.

Pengembara dengan komorbiditi yang tidak dibenarkan menerima suntikan vaksin tidak perlu menunjukkan sijil vaksin mereka. – Agensi


Selepas hukuman Najib kekal, isu PRU lebih awal dibangkitkan MT UMNO

Mesyuarat Majlis Tertinggi (MT) UMNO yang berlangsung pada malam selepas keputusan Mahkamah Rayuan mengekalkan sabitan hukuman terhadap Datuk Seri Najib Razak tertumpu kepada strategi untuk mempercepatkan pilihan raya umum (PRU), dedah sumber dalaman parti kepada Agenda Daily.

Mahkamah Rayuan membuat keputusan pada pagi Rabu dan disusuli malam hari yang sama, ia secara tidak langsung menunjukkan tahap keseriusan UMNO terhadap implikasi keputusan terhadap bekas presidennya tersebut.

Presiden parti, Datuk Seri Ahmad Zahid Hamidi mempengerusikan mesyuarat tersebut, ia turut dihadiri Perdana Menteri (PM) Datuk Seri Ismail Sabri Yaakob dan pemimpin kanan UMNO yang lain.

Kes Najib menjadi topik utama dikalangan ahli MT UMNO yang menghadiri mesyuarat tersebut, majoriti tidak berpuas hati dengan keputusan tersebut dan terdapat beberapa ahli MT yang membangkitkan langkah untuk mempercepatkan PRU susulan keputusan Mahkamah Rayuan paginya itu.

Ahli MT yang tidak berpuas hati dengan keputusan Mahkamah Rayuan terdiri daripada kumpulan sebelah kem Zahid yang diketahui juga berdepan pertuduhan di mahkamah sama seperti yang dihadapi Najib.

Untuk rekod, Zahid dan Najib berdepan puluhan pertuduhan di mahkamah yang sedang berjalan ketika ini.

Mesyuarat MT tersebut juga diadakan dengan tergesa-gesa, Zahid difahamkan mempertahankan Najib selepas keputusan mahkamah tidak memihak kepadanya.

“Zahid menyatakan rasa simpati terhadap hukuman yang dijatuhkan terhadap Najib, merasakan keputusan tersebut tidak adil dan berat sebelah,” kata sumber.

Bagaimanapun, perkara tersebut sememangnya sudah dijangka akan dibangkitkan oleh Zahid kerana beliau juga mungkin akan berdepan situasi sama dengan rakan karibnya itu.

Sudah pasti, Zahid juga tidak mahu berada dalam keadaan dihadapi Najib sehingga dimalukan dengan gelaran “kemaluan nasional” atau “national embarassment” oleh hakim yang menjatuhkan hukuman terhadapnya.

Zahid juga sudah kesuntukan masa seperti Najib, sesuatu perlu dilakukan dengan segera sekiranya mahu menyelamatkan dirinya daripada pertuduhan di mahkamah.

Menurut sumber, beberapa ahli MT semasa mesyuarat tersebut mencadangkan kepada Ismail Sabri agar PRU disegerakan dan menjadikan kemenangan dalam Pilihan Raya Negeri (PRN) Melaka sebagai kayu pengukur.

Seorang ahli MT semasa mesyuarat tersebut begitu yakin dengan prestasi di Melaka, ia juga tidak mustahil kemenangan sama akan diperoleh UMNO dalam PRU nanti.

“Ada ahli MT yang begitu yakin UMNO akan menang besar dalam PRU nanti, apabila menang besar maka UMNO akan menjadi dominan… Hanya dengan kuasa dominan baharulah dapat menyelamatkan pemimpin utama parti itu yang sedang bergelut dengan kes mahkamah.

“Jika dengan keadaan sekarang, UMNO tidak boleh membuat keputusan sesuka hati atau mencampuri urusan mahkamah supaya mengikut telunjuk dan kehendak mereka,” kata sumber itu.

Zahid semasa mempengerusikan mesyuarat tersebut juga dilihat senada dengan pandangan beberapa ahli MT UMNO yang mahu PRU diawalkan, malah tidak menolak kejayaan sama dalam PRN Melaka dapat diulangi semasa PRU nanti.

Sekiranya PRU diawalkan, ia bermakna Ismail Sabri akan menjadi PM tersingkat dalam sejarah negara dan lebih membimbangkan UMNO tidak akan mencalonkannya sebagai PM semula jika berjaya memenangi pilihan raya nanti.

Zahid tidak akan membenarkan Ismail Sabri untuk dicalonkan sebagai PM semula kerana ia bakal mengakibatkan dirinya kehilangan kuasa dan kawalan terhadap UMNO.

Bagaimanapun, terdapat juga sebilangan kecil ahli MT yang menolak cadangan PRU diadakan dengan segera dengan alasan parti masih belum bersedia dan ia akan menimbulkan kemarahan rakyat yang baharu sahaja berdepan kesukaran kehidupan akibat penularan Covid-19.

“Terdapat ahli MT membantah cadangan itu, bimbang Covid-19 yang baharu sahaja reda akan menular kembali sekiranya PRU diadakan… Lebih-lebih lagi varian Omicron yang baharu dikesan nampaknya lebih merbahaya dan cepat menular.

“Lagipun rakyat baharu sahaja dapat hidup dengan normal selepas berdepan kesukaran pandemik Covid-19,” kata sumber.

Namun, alasan penularan Covid-19 dan jentera UMNO yang tidak bersedia untuk menghadapi PRU ditolak oleh beberapa ahli MT yang masih bertegas supaya ia diadakan dengan segera.

Ahli MT UMNO yang berpendirian supaya PRU diawalkan memberi contoh PRN Melaka yang berlangsung baru-baru ini tidak menyebabkan penularan Covid-19, malah kemenangan besar juga membuktikan jentera akar umbi parti sudah bersedia sepenuhnya.

Menurut sumber, Ismail Sabri mendengar setiap pandangan yang diberikan semasa mesyuarat tersebut berlangsung dan dilihat agak tertekan dengan desakan yang ditimbulkan beberapa ahli MT yang mahu PRU disegerakan.

Tidak banyak yang boleh dilakukan Ismail Sabri sekiranya badan tertinggi parti itu mendesaknya supaya mengadakan PRU lebih awal, berkemungkinan juga senario sama yang berlaku di Melaka juga bakal dihadapinya.

PRN Melaka sebelum ini diadakan selepas pemimpin UMNO yang menjatuhkan kerajaan sendiri ekoran perebutan kuasa sesama sendiri.

Sepanjang mesyuarat MT tersebut, Ismail Sabri dilihat menerima lebih banyak tekanan dan desakan daripada Ahli MT yang berada dalam kem Zahid yang sememangnya diketahui cenderung bersimpati kepada Najib.

Jelas sumber lagi, kenyataan akhbar yang lewat dikeluarkan oleh Setiausaha Agung, Datuk Seri Ahmad Maslan adalah mesej jelas bahawa mesyuarat MT pada malam Rabu berlangsung dengan panas, Ismail Sabri nyata berdepan tekana yang hebat daripada Zahid dan pengikutnya dikalangan ahli MT UMNO.

Tidak banyak pilihan yang ada pada Ismail Sabri, bagaimanapun beliau boleh memilih untuk kekal menjadi seorang yang berprinsip dan tidak tunduk kepada kumpulan Kluster Mahkamah seperti yang dilakukan oleh Tan Sri Muhyiddin Yassin yang tidak mengadaikan prinsipnya.


Sembilan rakyat Malaysia di Ukraine tiba di Poland

Sembilan rakyat Malaysia bersama dua tanggungan mereka dan seorang warga Singapura yang dibawa keluar dari Kyiv, Ukraine selamat tiba di Poland awal pagi tadi dan disambut dua pegawai Kedutaan Besar Malaysia di negara itu.

Menteri Luar Datuk Seri Saifuddin Abdullah menerusi ciapan di Twitter memaklumkan konvoi tersebut yang diketuai oleh Kuasa Usaha Sementara Kedutaan Besar Malaysia di Ukraine Fadhilah Daud kini sedang menuju ke ibu kota Poland.

“Mereka sedang menuju ke Warsaw pada waktu ini dan dijangka pulang ke Kuala Lumpur dalam masa yang terdekat,” katanya lapor Bernama.

Sementara itu, Wisma Putra menerusi hantaran di Twitter memaklumkan konvoi itu selamat tiba di sempadan Korczowa-Krakovets pada pukul 5.45 pagi waktu Malaysia (10.45 malam, 26 Feb waktu tempatan).

“Wisma Putra sentiasa berhubung dengan pegawai kedutaan mengenai lokasi, keselamatan dan konvoi yang mengiringi mereka,” katanya.

Presiden Rusia Vladimir Putin pada Khamis mengumumkan operasi ketenteraan khas di wilayah Donbas, timur Ukraine.

Susulan itu, Presiden Ukraine Volodymyr Zelenskyy mengisytiharkan darurat di seluruh negara.

Ukraine juga telah mengumumkan penutupan ruang udaranya untuk kegunaan awam, kerana ‘berisiko tinggi’ kepada penerbangan awam.

Difahamkan, pelan pemindahan untuk rakyat Malaysia adalah menerusi jalan darat ke Poland, yang meliputi perjalanan 782 kilometer.


Hukuman mati, sebat dimansuh tahun depan, kata Wan Junaidi

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata bahawa Malaysia akan memansuhkan hukuman mati mandatori dan sebat menjelang tahun depan, dengan pindaan kepada undang-undang yang akan dibentangkan di Parlimen Oktober ini.

Wan Junaidi memberitahu akhbar berbahasa Inggeris The Star bahawa hakim akan diberi budi bicara untuk menjatuhkan dua hukuman itu sebaliknya jika pindaan itu diluluskan.

“Sekiranya semuanya berjalan lancar dan tiada gangguan pada sesi Belanjawan akan datang, kita tidak akan dikenakan hukuman mati mandatori pada 2023.

“Ini juga akan dikenakan kepada hukuman sebat kerana ia akan diserahkan kepada budi bicara hakim,” katanya.

Wan Junaidi berkata beliau berhasrat membentangkan cadangan pindaan itu pada mesyuarat Parlimen yang bermula 3 Oktober ini.

“Pindaan ke atas hukuman mati mandatori akan meliputi pindaan kepada 33 seksyen di bawah undang-undang dan melibatkan hukuman mati mandatori bagi 11 kesalahan,” tambahnya.

Difahamkan, 11 kesalahan itu terdiri daripada sembilan di bawah Kanun Keseksaan dan dua di bawah Akta Senjata Api (Penalti Tambahan).

Mengenai hukuman sebat, Wan Junaidi berkata pindaan yang dicadangkan itu tidak akan menghapuskan hukuman berkenaan, tetapi sekali lagi memberi budi bicara kepada hakim sama ada untuk mengenakannya.

“Secara peribadi, saya melihat hukuman sebat sebagai sangat kejam dan ganas serta tidak berperikemanusiaan.

“Inilah sebabnya saya mencadangkan agar hakim mempunyai budi bicara untuk menjatuhkan hukuman itu,” katanya, sambil menambah kebanyakan pesalah mengalami luka terbuka dengan ramai yang pengsan selepas tiga pukulan.

Dengan budi bicara yang diberikan, hakim boleh menimbang beratnya kemudaratan yang dilakukan oleh pesalah terhadap mangsa mereka sebelum menjatuhkan hukuman, tambahnya.

Wan Junaidi menambah bahawa beliau akan bertemu Jabatan Peguam Negara tidak lama lagi untuk membincangkan perkara itu sebelum mendapatkan kelulusan Kabinet bagi membentangkan pindaan berkenaan.

Ketika ditanya mengenai mereka yang sedang menjalani hukuman mati, beliau berkata kerajaan masih memikirkan pilihannya.

Menurut The Star, masih terdapat 1,342 banduan yang berdepan hukuman gantung hingga Jun 2022.


Lebih 68.97 juta dos vaksin Covid-19 diberikan sejak Februari 2021

Seramai 25,813,770 atau 79.0 peratus populasi Malaysia, termasuk rakyat asing, telah menerima dua suntikan vaksin Covid-19 sejak Program Imunisasi Covid-19 Kebangsaan (PICK) dilancarkan 24 Februari 2021 hingga semalam.

Dalam tempoh itu juga seramai 27,526,342 atau 84.2 peratus populasi lagi menerima sekurang-kurangnya satu dos.

Keseluruhannya sebanyak 68,972,658 dos vaksin Covid-19 telah diberikan dalam tempoh itu.

Sementara itu, seramai 15,844,706 atau 67.3 peratus daripada sejumlah 22,954,459 atau 97.6 peratus individu dewasa yang menerima dua dos, telah lengkap menerima dos penggalak.

Sejumlah 23,230,239 atau 98.8 peratus lagi individu dewasa menerima sekurang-kurangnya satu dos.

Sejak September tahun lalu hingga semalam, seramai 2,853,182 atau 91.7 peratus remaja berusia 12 hingga 17 tahun telah lengkap divaksinasi, manakala 2,949,478 atau 94.8 peratus lagi menerima sekurang-kurangnya satu dos.

Bagi PICKids pula, seramai 6,129 atau 0.2 peratus kanak-kanak berusia lima hingga 11 tahun telah menerima suntikan dos kedua sehingga semalam.

Manakala 1,346,625 atau 38.0 peratus lagi menerima sekurang-kurangnya satu dos


Penganjur debat Anwar-Najib belum mohon permit polis

Setakat hari ini, masih belum ada sebarang permohonan permit diterima daripada pihak penganjur debat antara Datuk Seri Anwar Ibrahim dengan Datuk Seri Najib Razak yang dijadualkan berlangsung Mei depan.

Perkara itu disahkan Ketua Polis Daerah Brickfields, Amihizam Abdul Shukor yang memberitahu pihaknya

dipetik laporan Harian Metro hari ini.

Penganjur debat sebelum ini memberitahu program itu dijadualkan berlangsung di Dewan Tunku Canselor, Universiti Malaya, pada 9 malam 12 Mei ini.

Terdahulu, Pengarah Komunikasi Pakatan Harapan (PH), Fahmi Fadzil dan Ketua Penerangan Barisan Nasional (BN) Selangor, Isham Jalil semasa sidang media bersama berkata, format debat itu merangkumi tiga bahagian yang akan membincangkan berhubung isu Sapura Energy.

Untuk rekod, Najib sebelum ini dicabar Naib Presiden PKR, Rafizi Ramli tetapi sebaliknya mencabar Anwar untuk berdebat berhubung isu Sapura.

Ia bermula susulan cabaran yang dibuat oleh bekas Ahli Parlimen (MP) Pandan itu berhubung isu melibatkan Sapura yang sedang berdepan isu aliran kewangan.

Dijangkakan program debat itu bakal disiarkan secara langsung, dan beberapa agensi media dilaporkan sedang berbincang untuk menganjurkan acara itu.


Orang ramai di Kuantan mengadu minyak masak paket habis, bekalan telor kurang

Pengguna di Kuantan mengadu kehabisan minyak masak paket bersubsidi didapati kehabisan di beberapa pasar raya dan kekurangan bekalan telor.

Menurut laporan media, orang ramai di Kuantan mengeluh apabila terpaksa membeli stok minyak masak botol bagi dua dan lima kilogram yang masih ada di pasaran dan juga bekalan telor yang kekurangan.

Laporan BH yang meninjau beberapa pasar rasa di Kuantan melaporkan minyak masak paket yang dihadkan penjualannya kepada tiga paket bagi setiap pelanggan habis sejak awal pagi.

Keadaan itu membimbangkan orang ramai khasnya golongan berpendapatan rendah yang mahu kerajaan mengatasi masalah kekurangan bekalan itu dengan segera.

Suri rumah, Jamaliah Kamaruddin, 56, berkata pihak berkuasa terutama Kementerian Perdagangan Dalam Negeri dan Kos Sara Hidup (KPDN) perlu segera bertindak bagi memastikan pengguna mudah mendapatkan barang keperluan harian.

“Bukan semua mampu membeli minyak masak dalam botol terutama golongan kurang berkemampuan kerana harganya tinggi.

“Jadi, masalah kekurangan stok minyak masak bersubsidi perlu diselesaikan segera,” katanya dilaporkan BH.

Sementara itu, tinjauan bekalan telur ayam juga berlaku kekurangan terutama membabitkan 30 biji sepapan.

Bagaimanapun, telur ayam 10 biji jenis omega dan premium masih ada di pasaran tetapi harganya lebih mahal, menyebabkan ia kurang mendapat sambutan.

Peniaga nasi lemak, Junaidi Kamaruzzaman, 45, berkata kesukaran mendapatkan bekalan telur memberikan kesan kepadanya kerana telur ayam adalah antara bahan asas dalam menu nasi lemak.

Katanya, disebabkan itu, dia terpaksa mendapatkan bekalan telur ayam di beberapa pasar raya atau kedai runcit jauh dari rumah.

“Saya harap kerajaan segera memulihkan kembali bekalan telur ayam kerana kesukaran mendapatkannya menyebabkan kami terpaksa mencarinya di merata tempat,” katanya.


Sendiri tak menang pilihan raya, nak mengata orang, MIC sindir Lokman

MIC mencabar Pengarah Komunikasi UMNO, Datuk Lokman Noor Adam yang mengkritik mereka sebelum ini agar membawa resolusi mengeluarkan parti komponen itu dari Barisan Nasional (BN).

Ketua Penerangan MIC, R Thinalan membuat cabaran itu susulan kenyataan Lokman sebelum ini yang menyifatkan MIC dan MCA sebagai ‘biawak hidup’ dalam komponen BN.

“Jika berat sangatlah beban untuk memikul MIC, berbincanglah dengan Presiden Umno (Ahmad Zahid Hamidi) dan bawakan satu resolusi untuk mengeluarkan MIC daripada BN.

“Jangan hanya untuk mendapat perhatian murahan, Lokman keluarkan kenyataan sinis.

“Beliau sendiri tidak mampu menang pilihan raya yang ditandinginya, ingin pula mengata orang lain,” katanya.

Semalam, Lokman dalam wawancara dengan MalaysiaGazette berkata MCA dan MIC mengkhianati UMNO apabila menandatangani akuan bersumpah (SD) menyokong Pengerusi Perikatan Nasional (PN) Tan Sri Muhyiddin Yassin sebagai perdana menteri pada PRU-15 lalu.

“Kalau kita (BN) bersama dengan PN, (Datuk Seri M.) Saravanan, (Datuk Seri) Wee Ka Siong jadi menteri sekarang walaupun mereka tidak terjemahkan undi masyarakat India dan Cina untuk membantu BN, mereka tetap jadi menteri.

“Mereka boleh terus menerus menang kerana UMNO-BN akan beri kerusi Melayu kepada mereka tapi sampai bila kita nak pikul ‘biawak hidup’ ini? Minta maaf cakap,” katanya.


Kahwin paksa lebih baik, kata Ketua Pemuda UMNO

Penyertaan UMNO dalam pembentukkan Kerajaan Perpaduan selepas Pilihan Raya Umum ke-15 (PRU-15) yang diibaratkan sebagai “kahwin paksa” adalah lebih baik daripada mendapat “pasangan curang”, menurut Ketua Pemudanya Dr Muhamad Akmal Saleh.

Ketika memberikan perumpamaan itu, Dr Akmal berkata walaupun ada antara parti yang membentuk kerajaan hari ini tidak pernah menjalin kerjasama, atau tidak punyai keserasian sebelum ini, namun ia bukan alasan untuk tidak mewujudkan persamaan dan kesamarataan demi negara, menurut laporan Bernama.

“Ada orang kata kita ini kahwin paksa, tetapi ibu ayah kita, atuk nenek kita dulu mereka kahwin pun tak kenal sesama sendiri, kalau duduk bercinta 10 tahun tapi tahun pertama kahwin lelaki curang buat apa.

“Kalau kita nak kekal dalam Kerajaan Perpaduan mesti mempunyai tiga perkara iaitu yang pertama kena saling menghormati satu sama lain, memahami antara satu sama lain dan mempercayai antara satu sama lain,” katanya ketika berucap pada Konvensyen Pemuda Perpaduan 2023 di Pusat Dagangan Dunia Kuala Lumpur.

Beliau turut menyeru agar sayap-sayap parti yang menganggotai Kerajaan Perpaduan menolak segala perbezaan dan mencari titik persamaan agar kestabilan politik negara terus terjamin.

Dalam sesi yang sama, Ketua Angkatan Muda Harapan Dr Kelvin Yii Lee Wuen pula berkata setiap perbezaan seharusnya dilihat sebagai kekuatan dan bukannya sebagai halangan untuk membina perpaduan dalam masyarakat di negara ini.

“Bagi saya dalam setiap perjuangan, dalam setiap gerak kerja yang kita lakukan asasnya adalah perpaduan, tanpa perpaduan kita tidak ada kestabilan, tanpa kestabilan kita takkan ada perkembangan, tanpa perkembangan kita tiada transformasi dan tanpa transformasi kita tiada kesejahteraan.

“…saya berdiri di sini bersama pemimpin (parti politik yang lain) untuk membina semula negara tercinta ini atas dasar dan prinsip hormat dan ihsan terhadap semua kaum, agama dan bangsa dan semua latar belakang inilah asas pembentukan negara tercinta Malaysia,” katanya.


Najib MC sakit mata kes mahkamah ditunda tapi boleh pula tulis sindiran

Mendapat cuti sakit selama tujuh hari kerana mendakwa mata menjadi kelabu selepas pembedahan, Mahkamah Tinggi Kuala Lumpur menangguhkan prosiding perbicaraan kes jenayah yang dilakukan Datuk Seri Najib Razak ketika menjadi Perdana Menteri Malaysia dahulu.

Malah, peguan Najib, Tan Sri Muhammad Shafee Abdullah ketika di hadapan Hakim Collin Lawrence Sequerah memberitahu keadaan mata Najib yang mengalami bengkak dan penglihatan kabur sehingga tidak berupaya untuk menandatangani cek.

Namun, yang peliknya mata Najib tidak pula kabur ketika menulis sindiran terhadap kerajaan di laman Facebooknya hari ini.

Mujurlah Hakim Collin lebih bijak dengan mengatakan ketika prosiding di mahkamah, Najib hanya perlu duduk mendengar, tidak perlu melakukan apa-apa, dan kena hadir di mahkamah esok.

Memang betul apa yang dikatakan hakim kerana Najib bukannya sakit telinga hingga tidak dapat mendengar kes perbicaraannya. Sedangkan orang buta pun ada yang dihadapkan di hadapan hakim untuk berdepan tuduhan, inikan pula penglihatan kabur.

Dalam kiriman di Facebooknya hari ini, Najib menyindir kerajaan dengan mengatakan Dewan Rakyat adalah contoh terbaik ‘full lockdown’ yang amat berkesan.

“Tiada kes baru, tiada cluster baru. Malah pendapatan ahli dan pekerja Parlimen langsung tak kurang satu sen sepanjang tempoh lockdown,” tulisnya.

Bekas Presiden UMNO itu yang kini berusia 67 tahun menghadapi empat pertuduhan menggunakan kedudukannya untuk memperoleh suapan berjumlah RM2.3 bilion dalam dana 1MDB dan 21 pertuduhan pengubahan wang haram membabitkan jumlah wang yang sama.

Ahli Parlimen Pekan itu didakwa melakukan perbuatan itu di AmIslamic Bank Berhad, Bukit Ceylon di sini di antara 24 Februari 2011 dengan 19 Disember 2014 manakala bagi semua pertuduhan pengubahan haram di antara 22 Mac 2013 dengan 30 Ogos 2013, di tempat sama.

Beliau didakwa mengikut Seksyen 23 (1) Akta Suruhanjaya Pencegahan Rasuah Malaysia (SPRM) dan boleh dihukum mengikut Seksyen 24 (1) akta sama.

Najib yang juga bekas menteri kewangan itu berdepan hukuman penjara sehingga 20 tahun dan denda sehingga lima kali jumlah atau nilai suapan atau RM10,000, yang mana lebih tinggi, jika didapati bersalah.

Bagi 21 pertuduhan pengubahan wang haram, Najib didakwa melakukan kesalahan itu di bank sama, antara 22 Mac 2013 dengan 30 Ogos 2013.

Kesemua pertuduhan mengikut Seksyen 4 (1)(a) Akta Pencegahan Pengubahan Wang Haram dan Pencegahan Pembiayaan Keganasan (AMLATFA), yang memperuntukkan denda maksimum RM 5 juta dan penjara sehingga lima tahun atau kedua-duanya sekali, jika disabitkan kesalahan.


Kes melonjak di semua negeri kecuali Pulau Pinang, Melaka

Hampir semua negeri, kecuali Pulau Pinang dan Melaka, merekodkan peningkatan jangkitan harian Covid-19 dalam tempoh 24 jam sehingga 12 tengah hari tadi.

Pulau Pinang hari ini mencatat 1,010 kes positif baharu, berbanding 1,023 kes semalam, manakala Melaka (347 kes baharu, 387 kes semalam), menurut statistik dikeluarkan Jabatan Kesihatan Negeri-Negeri malam ini.

Enam negeri dan Wilayah Persekutuan mencatat peningkatan dengan rekod empat angka melibatkan Selangor, Sabah, Johor, Kedah, Kelantan dan Kuala Lumpur.

Manakala lapan lagi negeri merekodkan kes tiga dan dua angka tetapi turut meningkat iaitu Pahang, Negeri Sembilan, Perak, Terengganu, Putrajaya, Sarawak, Perlis, dan Labuan.

Selangor merekodkan jangkitan tertinggi sebanyak 3,582 kes, berbanding 3,031 semalam, manakala Sabah (3,333 kes baharu, 2,069 semalam).

Johor yang akan berdepan Pilihan Raya Negeri (PRN) pada 12 Mac depan, merekodkan peningkatan jangkitan dua hari berturut-turut daripada 1,680 kes semalam kepada 2,321 kes hari ini.

Setakat hari ini, negeri itu merekodkan kumulatif positif sebanyak 271,073 kes, dengan sehingga semalam 252,667 pesakit telah sembuh, 3,929 kes kematian dan 12,156 kes masih aktif.

Daripada jumlah kes aktif itu, seramai 10,698 pesakit menjalani kuarantin di rumah; 645 ditempatkan di PKRC; 792 dimasukkan ke hospital; dan 21 pesakit dirawat di unit rawatan rapi (ICU), dengan 15 daripadanya memerlukan alat bantuan pernafasan.

Sehingga semalam, lebih 7.63 juta dos vaksin telah diberikan kepada populasi di Johor, dengan 3,054,473 atau 80.8 peratus telah lengkap divaksinasi, dan 3,085,101 atau 81.6 peratus lagi menerima sekurang-kurangnya satu dos.

Sementara itu, seramai 1,500,599 atau 55.3 peratus individu dewasa pula menerima suntikan dos penggalak.

Terdahulu hari ini, Suruhanjaya Pilihan Raya (SPR) menetapkan hari penamaan calon PRN Johor adalah pada 26 Februari 2022, hari mengundi awal pada 8 Mac 2022, manakala pengundian penuh pada 12 Mac 2022.

Menurut SPR, terdapat 2,597,742 pengundi yang terdiri daripada 2,574,835 pengundi biasa, 10,955 anggota tentera dan pasangan, 11,576 anggota polis dan pasangan serta 376 Pengundi Tidak Hadir (PTH) luar negara, layak mengundi pada PRN Johor kali ini.

Sebanyak 53 daripada 1,210 kluster yang dikesan di Johor masih aktif, melibatkan 21 kluster tempat kerja; pendidikan (20); kumpulan berisiko tinggi (enam); komuniti (tiga); keagamaan (dua); dan import (satu).

Statistik laman sesawang Covidnow menunjukkan dalam tempoh minggu ini, 30.1 peratus jangkitan positif di Johor melibatkan individu berusia 18 hingga 29 tahun; 22.1 peratus (30-39 tahun); dan 11.3 peratus (40-49 tahun).

Manakala, 8.9 peratus lagi melibatkan kanak-kanak berusia lima hingga 11 tahun; 8.3 peratus (12-17 tahun); 7.1 peratus (50-59 tahun); 4.8 peratus (0-4 tahun); 4.6 peratus (60-69 tahun); 2.1 peratus (70-79 tahun); dan 0.9 peratus (80 tahun ke atas).


Wan Rosdy dilantik jadi MB Pahang selepas disokong PH-DAP

Datuk Seri Wan Rosdy Wan Ismail sekali lagi mengangkat sumpah sebagai Menteri Besar (MB) Pahang pada hari ini.

Pengerusi Barisan Nasional (BN) Pahang itu berjaya menjadi MB selepas mendapat sokongan majoriti hasil rundingan dengan Ahli Dewan Undangan Negeri (ADUN) Pakatan Harapan dan DAP yang menyokongnya.

Pelantikan Wan Rosdy, 64, susulan perkenan Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah.

Pemangku Raja Pahang turut berkenan dengan pembentukan kerajaan negeri daripada BN dan Pakatan Harapan (PH), selepas tiada parti yang memperoleh majoriti mudah 22 kerusi untuk membentuk kerajaan pada Pilihan Raya Umum Ke-15 (PRU-15), 19 November lalu.

Majlis pengurniaan Surat Cara Pelantikan dan Mengangkat Sumpah Jawatan Menteri Besar Pahang diadakan hari ini di Balairung Seri, Istana Abu Bakar di Pekan.

Pada PRU-15, BN memperoleh 16 kerusi Dewan Undangan Negeri (DUN) Pahang, kurang satu berbanding Perikatan Nasional (PN), manakala PH memperoleh lapan kerusi.

Bagaimanapun, BN Pahang mengikut jejak diperingkat pusat selepas Presiden UMNO Datuk Seri Ahmad Zahid Hamidi memilih PH dan DAP untuk membentuk kerajaan dan bukan bersama dengan PN.


Lebih 2 juta mulakan sesi persekolahan bersemuka hari ini

Seramai 2,060,997 pelajar sekolah menengah terlibat dalam sesi persekolahan secara bersemuka mulai hari ini, setelah mengikuti pengajaran dan pembelajaran di rumah (PdPR) sejak awal sesi persekolahan 2022/2023 bulan lepas.

Menteri Kanan Pendidikan Datuk Dr Radzi Jidin berkata bagi sekolah rendah pula, seramai 2,674,104 murid mengikuti pengajaran dan pembelajaran (PdP) secara bersemuka sejak sesi persekolahan bermula pada 21 Mac lepas.

Katanya, ini menjadikan jumlah keseluruhan murid sekolah menengah dan rendah yang mengikuti PdP secara bersemuka adalah seramai 4,735,101 orang, lapor Bernama.

“Pada masa sama, seramai 273,025 murid Tahun 3, 4 dan 5 bagi sekolah rendah dengan enrolmen lebih 600 murid, masih hadir ke sekolah secara penggiliran

“Kementerian Pendidikan sedang meneliti situasi tersebut bagi membolehkan kumpulan murid ini dapat hadir ke sekolah tanpa penggiliran,” katanya menerusi catatan di Facebook rasmi beliau hari ini.

Radzi turut mengucapkan terima kasih kepada murid, guru dan ibu bapa yang sentiasa memberikan keutamaan pada aspek keselamatan bagi membolehkan operasi sekolah secara bersemuka berjalan lancar dan selamat.


Tuduhan bodoh kata saya bocor rahsia, MB Kedah cerita apa berlaku

Menteri Besar Kedah, Datuk Seri Muhammad Sanusi Md Nor mendedahkan beliau dituduh membocorkan rahsia sulit kerajaan sehingga menjadi punca dilarang hadir ke majlis rasmi Kerajaan Persekutuan, termasuk Pameran Aeroangkasa dan Maritim Langkawi (LIMA’23).

Tuduhan itu dibuat berdasarkan satu program ceramahnya di Sungai Besar, Selangor, kerana beliau dikatakan telah membocorkan rahsia kerajaan kepada umum mengenai perjumpaan Perdana Menteri, Datuk Seri Anwar Ibrahim, menteri-menteri Kabinet dan menteri-menteri besar serta ketua menteri di Parlimen.

Dalam satu kenyataan hari ini (2 April 2023), beliau berkata satu mesyuarat melibatkan agensi yang terbabit dengan LIMA’23 diadakan ketika beliau dan setiausaha sulitnya berada di Makkah.

“Waktu saya pergi Makkah tu diadakan mesyuarat beberapa kementerian di Langkawi yang akan terlibat dengan LIMA. Jadi dibuatlah mesyuarat. Dipanggillah agensi negeri, termasuklah Pejabat Menteri Besar.

“Oleh kerana setiausaha sulit juga ke Makkah sekali dengan saya, jadi dia tak hadir mesyuarat yang pertama. Balik pada Makkah ada mesyuarat yang kedua.

“Jadi setiausaha sulit saya hadir mesyuarat yang kedua di Langkawi. Tengok dalam mesyuarat yang pertama telah dibuat beberapa keputusan beberapa program kementerian sempena LIMA akan dirasmikan oleh Menteri Besar Kedah.

“Jadi selepas tengok minit apa semua, seorang pegawai kanan kementerian… dia kata saya pun serba salah dia kata nak habaq (beritahu). Tapi mesyuarat ni dibuat untuk meminda keputusan mesyuarat yang pertama.

“Jadi tempat menteri besar Kedah ni terpaksa diganti dengan Setiausaha Kerajaan Negeri kerana ada arahan Kabinet. Dia tunjuklah arahan Kabinet tu… arahan Kabinet ni sulit… tak boleh edar tak boleh.. bukan ahli tak boleh dapatlah.

“Dia tulislah keputusan itu… menteri besar Kedah ni tidak dibenarkan menyertai program Persekutuan alasan dia ialah saya membocorkan rahsia kerajaan. Apakah rahsia kerajaan yang saya bocorkan? Ini la persoalan yang saya nak bagi tahu tuan-tuan,” katanya.

Muhammad Sanusi menceritakan satu hari beliau hadir mesyuarat menteri-menteri besar dan ketua-ketua menteri bersama perdana menteri di Parlimen, yang sepatutnya diadakan di Putrajaya.

Mesyuarat itu katanya, diadakan sempena dengan Mesyuarat Majlis Raja-Raja Melayu, ketika Anwar sudah menjadi Perdana menteri dan Datuk Seri Ahmad Zahid Hamidi timbalan perdana menteri.

Katanya dalam mesyuarat itu biasanya dibincangkan agenda-agenda pembangunan negeri-negeri.

“Tapi hari tu dijadualkan ada dua pembentangan. Satu pembentangan tentang Kementerian Perumahan dan Kerajaan Tempatan (KPKT) (iaitu) tentang kedudukan perumahan awam di seluruh negara. Dibentangkan oleh pegawai kementerian, tapi bukan menteri.

“Mari pembentangan yang kedua, pembentangan Kementerian Kewangan dibentangkan sendiri oleh Menteri Kewangan (Anwar) pasal KSP (Ketua Setiausaha Perbendaharaan) diletak dalam peti sejuk.

“Yang baharu dilantik ini dulunya pengarah belanjawan, Johan Mahmud Merican… sekarang jadi KSP. Masa (mesyuarat) tu tak dak lagi. Pada mesyuarat tu la masa dia bentang tu pun… saya tak dedahkan butiran pembentangan.

“Saya tak sebut, saya sebut siapa bentang. PM bentang sendiri.. dia bentang sendiri. Dia bukan nak sempat bagi detail angka-angka dalam paper (dokumen). Kita tengok paper macam lain. Bila bentang boleh bersyarah… cerita falsafah kewangan di Turki lah di mana entah.

“Itu bukan pembentangan… itu syarahan. Tempat (mesyuarat) ni tempat bentang. Panggillah pegawai hat expert (pakar) mai bentang. Menteri tak akan dapat menguasai selengkap itu.

“Lepas pada itu, saya ada ceramah di Sungai Besar… saya terus ke Sungai Besar. Jadi sampai Sungai Besar saya pun bersyarah… saya kata tadi saya pi mesyuarat… saya pun habaq (beritahu). Pertama sekali dibentangkan oleh pegawai di KPKT… pembentangan tu bukan sulit.

“Kandungan itu sulit. Siapa bentang tak sulit. Ada pembentangan apa tak sulit. Yang kedua dibentangkan oleh Perdana Menteri merangkap Menteri Kewangan kerana KSP dia tak hadir.

“Inilah tuduhan ke atas saya membocorkan rahsia kerajaan. Jadi saya dilarang menyertai program-program Persekutuan kerana cerita Anwar Ibrahim bentang sendiri kertas dia.

“Alasan ni terlalu bodoh. Rahsia apa? Itu bukan sulit. Siapa bentang paper bukan sulit. Sulit (ialah) tulis di kertas pembentangan ‘sulit’… kandungan dia sulit. Siapa bentang tak sulit. Saya habaq siapa bentang, saya tak habaq dia cerita apa.

“(Kemudian) bila keluar arahan Kabinet, dia (arahan) akan turun, dia panggil post-Kabinet meeting… semua agensi semua kementerian akan dapat arahan yang sama daripada Kabinet,” katanya lagi.

Muhammad Sanusi berkata sekarang ini agensi-agensi kerajaan Persekutuan di Kedah susah hati kerana memikirkan alasan yang diberikan untuk menghalang beliau hadir di program Persekutuan.

“Semua agensi Persekutuan di Kedah dapat (arahan). MADA tak bagi saya pi. Hampa (anda) ingat MADA tu duk di negeri mana? Ada di Kedah (dan) saya tak boleh terlibat dengan MADA.

“Tak boleh hadir program MADA. Tak boleh ambil tahu pasal MADA… tak kah kepala bapak lagu tu,” katanya lagi.

Beliau menjelaskan bahawa Pakatan Harapan (PH) dan Barisan Nasional (BN) tidak sesuai menjadi kerajaan kerana bertindak sedemikian selain melaksanakan agenda pecah dan perintah seperti tahun-tahun 60-an.

“Hak Persekutuan hang tak boleh masuk. Hak negeri kita tak buat keputusan lagu itu. Kita habaq kerajaan negeri Kedah akan beri kerjasama penuh kepada agensi Persekutuan yang ada di Kedah atau yang nak mai ke Kedah untuk buat apa saja hampa mai.

“Kami akan layan sampai hampa rasa kunjungan hampa sepanjang hayat ke Kedah adalah kunjungan paling baik yang pernah hampa terima,” katanya sambil mengingatkan zaman sekarang orang mencari pahala dengan berbuat kebaikan seperti apa yang kerajaan Kedah lakukan.


100% penduduk dewasa dijangka lengkapi vaksin akhir Oktober: PM

Menjelang akhir Oktober 2021 dijangkakan 100 peratus penduduk dewasa atau 80 peratus daripada jumlah keseluruhan penduduk Malaysia akan melengkapkan dua dos suntikan vaksin Covid-19.

Perdana Menteri Tan Sri Muhyiddin Yassin berkata beliau telah diberi taklimat oleh Jawatankuasa Jaminan Akses Bekalan Vaksin (JKJAV) pagi tadi dan mendapati setakat ini proses vaksinasi berjalan mengikut jadual.

“Menjelang 31 Ogos 2021, lebih 60 peratus penduduk dewasa atau lebih 40 peratus keseluruhan penduduk di negara kita dijangka telah menerima dos lengkap suntikan vaksin.

“Ini pastinya merupakan khabar gembira buat kita semua menjelang sambutan Hari Kebangsaan tahun ini,” katanya dalam kenyataan hari ini.

Perdana Menteri berkata beliau yakin sasaran itu akan dapat dicapai berdasarkan prestasi Program Imunisasi Covid-19 Kebangsaan (PICK) yang memberangsangkan setakat ini.

Beliau berkata berdasarkan data terkini yang tersedia baik di negara kita atau negara luar, jumlah kes-kes dalam kategori 4 dan 5 serta kadar kematian akan menurun dengan mendadak apabila kadar vaksinasi telah meningkat.

“Insya-Allah, kita doakan agar negara kita dapat keluar daripada pandemik ini dengan kadar segera. Amin ya rabbal alamin,” kata Perdana Menteri.

Terdahulu data JKJAV setakat semalam menunjukkan lebih 8.77 juta individu atau 26.9 peratus daripada populasi di seluruh negara telah melengkapkan dua dos suntikan vaksin masing-masing, manakala 37.5 peratus membabitkan penduduk dewasa yang telah melengkapkan dua kedua.


KKM lulus pendaftaran bersyarat dua vaksin, CanSino dan Johnson & Johnson

Kementerian Kesihatan Malaysia (KKM) telah memberikan kelulusan pendaftaran bersyarat untuk kegunaan semasa bencana bagi dua produk vaksin yang memerlukan hanya satu dos pelalian.

Ketua Pengarahnya, Tan Sri Dr Noor Hisham Abdullah berkata, dua produk itu adalah Convidecia Recombinant Novel Coronavirus Vaccine (Adenovirus Type 5 Vector), keluaran CanSino Biologics Inc, China (pemegang pendaftaran produk: Solution Biologics Sdn. Bhd.) dan Janssen Covid-19 Vaccine keluaran Johnson & Johnson yang telah diberi kelulusan Penyenaraian Penggunaan Kecemasan oleh Pertubuhan Kesihatan Sedunia (WHO).

“Selain itu, Pihak Berkuasa Kawalan Dadah (PBKD) turut meluluskan penggunaan vaksin Comirnaty keluaran Pfizer-BioNTech kepada golongan yang berumur 12 tahun dan ke atas,” katanya dalam satu kenyataan hari ini.

Beliau berkata demikian hasil daripada keputusan Mesyuarat PBKD kali ke-359 yang bersidang pada hari ini.

Katanya, Comirnaty, sebelum ini diluluskan pendaftaran bersyarat pada 8 Januari 2021, digunakan bagi tujuan imunisasi aktif kepada individu yang berusia 18 tahun dan ke atas.

“Walaupun tambahan indikasi ini telah diluluskan, KKM berpandangan keutamaan pemberian vaksin masih lagi kepada kumpulan berisiko tinggi selaras dengan dasar sedia ada yang ditetapkan di bawah Program Imunisasi Covid-19 Kebangsaan (PICK),” katanya.

Dalam pada itu mengulas lanjut katanya, kelulusan pendaftaran bersyarat ini memerlukan maklumat kualiti, keselamatan dan keberkesanan produk vaksin tersebut dipantau dan dinilai berdasarkan data-data terkini dari semasa ke semasa.

“Ia bagi memastikan perbandingan manfaat-risiko (benefit over risk) bagi produk-produk vaksin tersebut kekal positif.

“KKM akan sentiasa mempertingkatkan tahap kesihatan awam dalam memerangi wabak Covid-19 melalui perolehan bekalan vaksin yang telah dinilai daripada aspek kualiti, keselamatan dan keberkesanan oleh Bahagian Regulatori Farmasi Negara (NPRA) dan diluluskan oleh PBKD,” katanya.

Tambahnya, kerajaan juga komited untuk memastikan penduduk Malaysia mencapai imuniti kelompok (herd immunity) selaras dengan sasaran PICK.


ADUN DAP, anak Najib dilantik Exco Pahang

Menteri Besar Pahang Datuk Seri Wan Rosdy Wan Ismail mengotakan janji melantik seorang Ahli Dewan Undangan Negeri (ADUN) DAP dan seorang lagi ADUN PKR yang mewakili Pakatan Harapan (PH) dalam barisan Exco kerajaan pimpinannya.

Pada masa sama, Wan Rosdy juga melantik anak kepada bekas Perdana Menteri Datuk Seri Najib Razak, Mohd Nizar yang juga ADUN Peramu Jaya menjadi Exco Pahang.

Najib kini menjalani hukuman 12 tahun di Penjara Kajang setelah disabitkan dengan kesalahan penyelewengan melibatkan RM42 juta dana SRC International.

Ahli Exco yang mewakili PH adalah ADUN Teruntum, Sim Chon Siang, dari PKR dan ADUN Triang, Leong Yu Man (DAP).

Wan Rosdy membentuk kerajaan UMNO-DAP apabila BN memperoleh 16 daripada 42 kerusi DUN Pahang dan PH lapan kerusi, manakala Perikatan Nasional pula memperoleh 17 kerusi.

UMNO yang memonopoli kerusi BN kemudian membuat keputusan untuk bekerjasama dengan DAP bagi menubuh kerajaan negeri.

Sementara itu, lapan lagi ahli Exco negeri yang dilantik semula ialah ADUN Benta, Mohd Soffi Abd Razak; Syed Ibrahim Syed Ahmad (Kerdau) dan Mohammad Fakhruddin Mohd Ariff (Bebar).

Muka baharu yang disenaraikan dalam Exco kerajaan Pahang pula ialah ADUN Muadzam Shah, Razali Kassim; Mohd Johari Harun (Pelangai) dan Sabariah Saidan (Guai).

Turut dilantik sebagai exco ialah bekas Setiausaha Akhbar Menteri Besar Pahang, Mohd Fadzli Mohamad Kamal yang juga ADUN Dong.

Seorang bekas Exco digugurkan dalam senarai walaupun turut menang dalam PRU baru-baru ini iaitu ADUN Batu Talam, Abdul Aziz Mat Kiram.

Istiadat angkat sumpah berlangsung di hadapan Pemangku Raja Pahang, Tengku Hassanal Ibrahim Alam Shah di Balairung Seri Istana Abu Bakar bermula jam 3.05 petang tadi.


Memahami Coronavirus dan demam biasa

Wabak coronavirus telah diisytiharkan sebagai pandemik oleh Pertubuhan Kesihatan Sedunia (WHO) pada 11 Mac 2020. Sejak itu, ia merebak ke hampir setiap pelosok benua dunia. Bahkan wabak Covid-19 telah menjejaskan kebanyakan negara dari segi sosioekonomi dan perindustrian.

Walaupun Coronavirus menyebabkan kerisauan dan ketegangan di seluruh dunia, orang ramai tidak harus lupa tentang selesema biasa yang selalu menyebabkan ramai yang jatuh sakit dengan lebih kerap.

Dengan mengetahui tanda-tanda dan tahap risiko kedua-dua coronavirus dan selesema biasa, ia dapat membantu pemahaman kita dalam mengurangkan virus itu daripada terus menular.

Menurut Pakar Perunding Perubatan Dalaman dan Penyakit Berjangkit dari Pantai Hospital Ayer Keroh, Melaka, Dr Nor Hayati Shaharuddin, virus ialah agen penyebab bagi kedua-dua penyakit ini.

Namun, ia melibatkan virus yang berbeza tetapi agak sukar dibezakan berdasarkan penyebab masalah yang berlaku.

“Antara masalah-masalah akibat kedua-dua virus ini adalah ia menyebabkan gangguan sistem pernafasan dalam mana-mana kumpulan umur. Terdapat kes-kes yang disahkan Covid-19 merupakan asymptomatic atau mereka tidak mempunyai gejala, melalui pneumonia yang sederhana hingga tahap yang serius, kegagalan pernafasan, melibatkan multiorgan dan juga kematian.

“Selain itu, kedua-dua virus merebak melalui kontak atau sentuhan, titisan kelembapan dan permukaan atau objek yang tercemar. Akibatnya, langkah-langkah kesihatan awam juga sama, seperti menjauhkan sosial, menjaga kebersihan tangan dan etika pernafasan yang baik (batuk ke siku atau ke dalam tisu dan segera melupuskan tisu), adalah tindakan penting untuk kita mengambil untuk mencegah jangkitan,” katanya.

Mengulas perbezaan antara influenza dan selesema biasa, beliau memberitahu, ia amat membimbangkan kerana  tidak menunjukkan perbezaan yang ketara.

Tambah beliau, tanpa ujian makmal yang khusus, sukar untuk membezakan antara demam biasa dan Covid-19 hanya melalui tanda dan simptom yang dialami. Walau bagaimanapun, terdapat beberapa perbezaan  iaitu melalui kadar jangkitan yang dialami.

Secara amnya, orang yang mengalami selesema biasanya akan mempunyai gejala dalam masa satu hingga empat hari. Walaubagaimanapun, tanda-tanda untuk Covid-19 pula boleh berlaku antara satu hingga 14 hari.

“Pakar-pakar perubatan menganggarkan bahawa setiap pesakit Covid-19 akan menjangkiti antara dua hingga tiga orang. Ini  dua kali ganda semasa musim selesema yang biasanya menjangkiti 1.3 orang bagi setiap pesakit.

“Ini bermakna bahawa influenza boleh merebak lebih cepat daripada Covid-19 tetapi lebih kepada penyakit akut dan boleh pulih lebih cepat. Covid-19 adalah lebih perlahan pada permulaan tetapi ia mempunyai potensi untuk berpanjangan dengan merebak kepada lebih ramai orang,” jelasnya.

Dr. Nor Hayati menambah, jangkitan selesema daripada kanak-kanak kepada orang dewasa adalah perkara biasa. Walau bagaimanapun, berdasarkan data awal ternyata bahawa ia adalah lebih biasa untuk orang dewasa untuk memberi jangkitan Covid-19 ke kanak-kanak. Namun, kanak-kanak kurang cenderung untuk mengalami sebarang gejala.

“Selain kawasan tropika, selesema mengikut pola bermusim yang berbeza pada setiap tahun. Walau bagaimanapun, tiada siapa yang tahu apakah corak coronavirus. Ini kerana ia adalah virus baru, ia telah menyebabkan wabak dan kita tidak tahu bila ia akan berhenti.

“Perbezaan yang paling penting antara demam selesema dan Covid-19 adalah yang terakhir jauh lebih berbahaya. Kira-kira 0.1 peratus daripada orang-orang yang menghidap selesema mengalami kematian. Manakala data WHO menunjukkan bahawa kadar kematian Covid-19 adalah kira-kira 3..4 peratus,” katanya.

Menjelaskan tentang kumpulan yang berisiko, beliau berkata, mereka yang berada dalam kumpulan berisiko adalah pesakit jangkitan influenza yang serius, warga tua, dan mereka yang mengalami masalah penyakit serius dan immunosuppressive –kawal atau daya ketahanan badan yang rendah.

Tambah Dr. Nor Hayati, orang yang demam, batuk dan kesukaran bernafas perlu mendapatkan perhatian perubatan.

“Untuk Covid-19, pemahaman kita  bahawa umur yang lebih tua dan faktor asas mengalami risiko lebih tinggi terhadap penyakit serius,” katanya.

Justeru, cara terbaik melindungi diri adalah sama seperti yang dilakukan terhadap mana-mana jangkitan pernafasan. Beliau menasihatkan agar orang ramai mengamal kebersihan diri yang baik dengan termasuk membasuh tangan dengan rapi sekurang-kurangnya 20 saat menggunakan sabun dan air, atau dengan bahan gosokan tangan beralkohol

“Anda juga perlu menutup hidung dan mulut dengan tisu atau lipatan siku apabila batuk dan bersin. Tidak ketinggalan, anda perlu mengelakkan bertembung dekat dengan sesiapa yang ada simptom selesema atau serupa flu. Paling penting, pastikan anda duduk di rumah jika tidak sihat,” jelasnya.


Polis minta bantuan orang ramai kesan remaja hilang di Sentul

Polis sudah menerima laporan berhubung kehilangan seorang remaja perempuan dikenali sebagai Nur Hidayati Duwaijah Mazlan sejak 20 Jun lepas di Kampung Bandar Dalam, Sentul di sini.

Ketua Polis Daerah Sentul ACP Beh Eng Lai berkata laporan mengenai kehilangan remaja berusia 17 tahun itu diterima daripada ibunya pada 21 Jun lepas, lapor Bernama.

Beliau berkata siasatan mendapati remaja itu dilaporkan hilang selepas keluar dari rumahnya iaitu sebuah kondominium di Kampung Bandar Dalam di sini pada 7.20 petang.

“Remaja berkenaan dikatakan telah keluar dari rumah mereka untuk ke kedai dan sehingga kini, masih gagal dihubungi,” menurutnya dalam kenyataan malam ini.

Beh berkata remaja berketinggian kira-kira 145 sentimeter itu, yang berkulit cerah, berbadan sederhana dan kedua-dua matanya berwarna coklat, kali terakhir dilihat memakai baju berwarna merah serta seluar hitam dan kehilangannya telah dihebahkan melalui Nur Alert.

Orang ramai yang mempunyai maklumat diminta menghubungi pegawai penyiasat kes Inspektor Noramalina Md Jamil di talian 017-318 5868 atau Bilik Gerakan Ibu Pejabat Polis Daerah Sentul di talian 03-4048 2222.